Diari Oficial de la Generalitat Valenciana


Sumari del DOGV 5736, del 07-04-2008 (2008/3895)

ORDE de 25 de març de 2008, de la Conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització d'explotacions agrícoles i de primera instal·lació d'agricultors jóvens, en el marc del Programa de Desenvolupament Rural de la Comunitat Valenciana 2007-2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5736

Data del DOGV
:   07-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3895


Data del document
:   25-03-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * pla de desenvolupament agrícola
    * ajuda a l'agricultura
    * agricultor
    * modernització de l'explotació agrària
    * jove agricultor
    * competitivitat
    * subsidi d'instal·lació
    * suport econòmic
    * ajuda a la modernització
    * ajuda pública

ORDE de 25 de març de 2008, de la Conselleria d'Agricultura, Pesca i Alimentació, per la qual s'aproven les bases reguladores de les subvencions en matèria de modernització d'explotacions agrícoles i de primera instal·lació d'agricultors jóvens, en el marc del Programa de Desenvolupament Rural de la Comunitat Valenciana 2007-2013. [2008/3895]  
En la Llei 19/1995, de 4 de juliol, de Modernització de les Explotacions Agràries, s'establix com a objectiu fonamental corregir els desequilibris i les deficiències estructurals que condicionen la competitivitat de les explotacions agràries per mitjà de les actuacions en inversions per a la modernització de les explotacions, les ajudes a la incorporació de jóvens i l'adequació de la base territorial de les explotacions.  
En el Reglament (CE) número 1698/2005, del Consell, de 20 de setembre, d'ajuda al desenvolupament rural a través del Fons Europeu Agrícola de Desenvolupament Rural (FEADER), s'establix la modernització de les explotacions agràries per a la millora del rendiment global de l'explotació i la instal·lació de jóvens com el conjunt de mesures que més contribuïxen a l'objectiu d'augmentar la competitivitat dels sectors de l'agricultura i la silvicultura, i que la concessió d'avantatges específics als jóvens agricultors pot facilitar tant la seua instal·lació inicial com l'ajust estructural de les seues explotacions després de la instal·lació inicial, i se supediten les ajudes, l'import màxim i la intensitat de les quals s'hi establixen, al disseny d'un pla empresarial que garantisca amb el temps el desenvolupament de les activitats de la nova explotació agrícola.  
En el Reglament (CE) número 1974/2006, de la Comissió, de 15 de desembre, es despleguen disposicions d'aplicació del Reglament (CE) 1698/2005, com ara les condicions i l'avaluació del pla empresarial i del període màxim de compliment pel jove dels requisits en matèria de competències i qualificacions professionals.  
En el Pla Estratègic Nacional, quan es descriuen els objectius específics i les prioritats de la política de desenvolupament rural a nivell nacional, s'indica que la falta de relleu generacional pot ser degut als alts costos d'instal·lació en agricultura, als baixos nivells de renda en comparació amb els altres sectors o a la falta d'al·licients en el medi rural i, per això, en el Marc Nacional de Desenvolupament Rural 2007-2013 es recull l'estímul de la instal·lació de jóvens agricultors com a titulars d'explotacions agràries. El Marc Nacional manté la validesa de les definicions establides en la Llei 19/1995, de Modernització de les Explotacions Agràries, i en fixa la preferència i graduació.   
D'acord amb les competències exclusives en agricultura i ramaderia que té atribuïdes la Generalitat per l'Estatut d'Autonomia de la Comunitat Valenciana en els articles 49.1.10 i 3.3, d'acord amb les bases i l'ordenació de l'activitat econòmica general, li correspon adequar la normativa existent a les modificacions introduïdes per la normativa comunitària, estatal i el Programa de Desenvolupament Rural de la Comunitat Valenciana 2007-2013, aprovat pel Comité de Desenvolupament Rural el dia 20 de febrer de 2008, i establir en esta orde amb contingut homogeni a l'esmentat document de programació i en règim de concurrència competitiva les bases reguladores per a la seua aplicació a la Comunitat Valenciana en el període 2007-2013 les ajudes per a la modernització d'explotacions i la primera instal·lació d'agricultors jóvens.  
Per això, i fent ús de les atribucions que tinc conferides:  
ORDENE  
CAPÍTOL I  
Disposicions preliminars  
Article 1. Objecte i àmbit d'aplicació  
Per mitjà d'esta orde s'establixen les bases reguladores per a la concessió d'ajudes en règim de concurrència competitiva per a la modernització d'explotacions agràries i la primera instal·lació d'agricultors jóvens, amb les quals es pretén fomentar en l'àmbit de la Comunitat Valenciana la millora de la competitivitat de les explotacions i l'accés a la titularitat o cotitularitat de les explotacions agràries a fi de rejovenir la població activa agrària per mitjà del relleu generacional i el foment de l'ocupació agrària en les zones rurals.   
El present règim d'ajudes s'establix d'acord amb els criteris establits en el Reglament (CE) 1698/2005, del Consell, de 20 de setembre, d'ajuda al desenvolupament rural, el Reglament (CE) 1974/2006, de la Comissió, de 15 de desembre, d'aplicació de l'anterior, el Marc Nacional de Desenvolupament Rural i el Programa de Desenvolupament Rural de la Comunitat Valenciana 2007 a 2013.  
Article 2. Definicions  
A l'efecte d'esta disposició, s'aplicaran les definicions que conté la Llei 19/1995, de 4 de juliol, de Modernització de les Explotacions Agràries, a més de les que es detallen a continuació.  
1. Primera instal·lació:  
La primera vegada que el jove s'instal·la com a agricultor professional, com a titular, cotitular o soci d'una explotació agrària prioritària amb les modalitats següents:   
- Accés a la titularitat exclusiva o compartida de l'explotació agrària per compra, herència, pacte successori, donació, arrendament, parceria o figures jurídiques anàlogues, assumint el jove que s'instal·la, almenys, el 50% dels riscos i de les responsabilitats civil, fiscal i social de la gestió de l'explotació.  
- Accés a la cotitularitat d'una explotació agrària prioritària, definida en l'article 18 de la Llei 19/1995.  
- Integració com a soci en una entitat associativa amb personalitat jurídica, preexistent o de nova constitució, que siga titular d'una explotació agrària.  
Els requisits exigits a un jove agricultor que no s'instal·le com a titular únic de l'explotació seran els mateixos que els exigits a qui així ho faça.  
2. Data d'instal·lació:  
Es considera com a data d'instal·lació d'un agricultor jove amb dret a les ajudes que per a això s'establixen, per l'orde que a continuació es detalla, les següents:  
a) La de l'alta en la Seguretat Social o la del canvi a nova secció o règim de la Seguretat Social per motiu de la incorporació del jove a l'agricultura.  
b) La de l'alta en Hisenda del cens agrari pel mateix motiu, quan no es produïsca el supòsit anterior.  
c) Si no es produïx cap dels supòsits anteriors, la de la comunicació a l'administració de la finalització de les inversions o, si no n'hi ha, la de la certificació.  
En el supòsit de primeres instal·lacions produïdes per accés a la cotitularitat o per integració del jove en una entitat associativa titular d'una explotació agrària, es considerarà com a data de la primera instal·lació la del document que acredite fefaentment la formalització de l'acord de cotitularitat o la d'adquisició de la qualitat de soci.  
3. Pla de millora:  
Estudi que ha de presentar el sol·licitant de subvencions per a la modernització de les explotacions agràries pel qual, per mitjà de càlculs específics, es justifiquen les inversions i la viabilitat econòmica de l'explotació.  
Després de la realització del pla de millora no ha de disminuir la renda unitària de treball de l'explotació o, en els casos en què s'incremente el nombre d'UTA de l'explotació, no ha de disminuir el seu marge net.  
Es considerarà que una explotació és viable econòmicament si està catalogada com a prioritària d'acord amb la Llei 19/1995, de 4 de juliol, o quan la seua renda unitària de treball no siga inferior al 20 per cent de la renda de referència.  
Haurà d'incloure una descripció i justificació de les inversions i de la situació de la mà d'obra des de la situació actual a la prevista, per mitjà de la presentació d'una memòria, projecte, si és el cas, pressupost o factures proforma juntament amb els plans de situació de les inversions.  
4. Pla empresarial:  
És el document que haurà de presentar el jove que sol·licita ajuda econòmica per a la seua primera instal·lació i en què cal descriure els objectius, les fases i el desenvolupament de les activitats agrícoles de la nova explotació referits al període de compliment d'objectius i compromisos, com s'indica en l'annex 5.  
El pla empresarial és l'ordenació sistematitzada de les decisions que ha de prendre el jove i que avalua la viabilitat i rendibilitat del projecte empresarial, parteix del diagnòstic de l'explotació i, en funció d'este, s'establixen els objectius a aconseguir en un període màxim de cinc anys. Per a aconseguir estos objectius s'establix una sèrie d'actuacions a implementar de caràcter socioeconòmic i mediambiental.  
El pla empresarial haurà de contindre:  
a) Estudi de l'explotació: base territorial, capital d'explotació, activitats productives i, si és el cas, complementàries. Viabilitat econòmica, marge net i renda unitària de treball.  
b) Objectius i fases de desenvolupament de les activitats en els cinc anys següents.  
c) Informe i pressupost detallat de les inversions programades, sol·licitud d'altres ajudes complementàries, ús de servicis d'assessorament, cursos o itinerari formatiu previst i altres mesures necessàries per a desenvolupar les activitats de l'explotació.  
Haurà de realitzar-se l'adaptació de l'explotació a les normes comunitàries amb anterioritat a la finalització del període d'inversions.  
L'avaluació del compliment del pla es realitzarà a partir de l'any n+3 de la concessió (any n). Es comprovarà el seguiment de les activitats, el manteniment de les inversions, la formació rebuda i el compliment d'objectius.  
5. IPREM:   
Indicador públic de renda d'efecte múltiple establit per mitjà del Reial Decret Llei 3/2004, de 25 de juny.   
6. Agricultor professional:  
La persona física, titular d'una explotació agrícola, ramadera o forestal, que requerisca un volum d'ocupació almenys d'una unitat de treball anual i que obtinga almenys el 25 per cent de la seua renda d'activitats agràries.  
7. Unitat de treball anual (UTA)  
Es definix com l'ocupació equivalent a temps complet, és a dir, el total d'hores treballades dividit per la mitjana anual d'hores treballades a temps complet i que s'establix en 1.920 hores a l'any (8 hores diàries per 240 dies laborables), valor equivalent al de la unitat de treball agrari establida en l'Orde de 13 de desembre de 1995, per la qual es desplega la disposició final sisena de la Llei 19/1995, de 4 de juliol.  
Article 3. Línies d'ajudes  
Amb esta disposició es regulen les línies d'ajudes següents:  
- Les inversions en explotacions agràries per mitjà de plans de millora.  
- La primera instal·lació d'agricultors jóvens.  
CAPÍTOL II  
Inversions en explotacions agràries per mitjà de plans de millora  
Article 4. Beneficiaris i requisits  
1. Podran ser-ne beneficiaris:  
1.1. Amb caràcter general, per a poder sol·licitar i accedir a les ajudes a les inversions en les explotacions agràries per mitjà de plans de millora de les persones físiques o jurídiques caldrà complir els requisits següents:  
a) Ser titular d'una explotació agrària la dimensió equivalent de la qual a la que s'establix en l'annex 1 de la present orde siga d'una unitat de treball agrari (UTA) com a mínim, o que arribe a tal dimensió amb la realització del pla de millora.  
b) Presentar un pla de millora de la seua explotació, d'acord amb allò que s'assenyala en l'article 2 d'esta orde i les inversions previstes del qual tinguen lloc a la Comunitat Valenciana.  
c) Comprometre's a exercir l'activitat agrària en l'explotació objecte de l'ajuda almenys durant cinc anys comptats des de la data de concessió de l'ajuda.  
d) Acreditar que la renda unitària de treball de la seua explotació és igual o superior al 20 per cent de la renda de referència.  
e) Complir l'explotació les normes mínimes en matèria de medi ambient, higiene i benestar dels animals establides en els articles 4 i 5 i en els annexos III i IV del Reglament (CE) 1782/2003, regulats per mitjà del Reial Decret 2352/2004, de 23 de desembre, sobre l'aplicació de la condicionalitat, i en el Decret 91/2006, de 23 de juny, de la Generalitat Valenciana, pel qual s'establixen normes sobre les bones condicions agràries i mediambientals i que es detallen en l'annex 3.  
f) Complir el que s'establix en el Decret 32/2006, de 10 de març, del Consell de la Generalitat, sobre el reglament per a l'execució de la Llei 2/1989, de 3 de març, de la Generalitat, d'impacte ambiental per a la determinació de l'exigència de la declaració o estimació d'impacte mediambiental, segons els casos que la norma determina.  
g) Justificar trobar-se al corrent de les obligacions fiscals i amb la Seguretat Social quan l'ajuda auxiliable siga superior a 30.050,61 euros, excepte els titulars persones jurídiques, que hauran de fer-ho quan la subvenció total concedida siga superior a 1.803,04 euros.  
h) No trobar-se sotmés a les prohibicions per a obtindre la condició de beneficiari assenyalades en els apartats 2 i 3 de l'article 13 de la Llei 38/2003, de 17 de novembre, General de Subvencions.  
i) No tindre concedit o rebut cap tipus de subvenció per a l'execució de les inversions sol·licitades.  
j) Complir la normativa d'integració laboral de persones amb discapacitat d'acord amb el Decret 279/2004, de 17 de desembre.  
k) Comprometre's a portar durant cinc anys des de la concessió de l'ajuda les anotacions que s'indiquen en l'annex 6, amb el compromís de presentar-les a l'administració quan els siga requerit.   
1.2. Les persones físiques hauran de complir, a més:  
a) Ser agricultor professional, segons la definició del punt 6 de l'article 2, o agricultor jove que s'incorpora simultàniament.  
b) Acreditar posseir prou capacitació, tal com s'indica en l'apartat 3 de l'article 17 d'esta orde.  
c) Estar afiliat al règim de la Seguretat Social que corresponga per la seua activitat agrària.  
d) Tindre dihuit anys fets.   
1.3. Les persones jurídiques, a més de les assenyalades amb caràcter general, hauran de complir:  
a) Ser titular d'una explotació agrària prioritària, segons la definició de la Llei 19/1995, de 4 de juliol, de Modernització de les Explotacions Agràries, o aconseguir tal condició, amb l'aplicació d'estes ajudes.  
Es considera que una persona jurídica pot sol·licitar un pla de millora per a aconseguir la seua condició d'explotació prioritària quan es complisca algun dels supòsits següents:  
- Que les inversions auxiliades incrementen la dimensió de l'explotació, expressada en unitats de treball agrari, en quantitat necessària per a l'ocupació dels agricultors professionals o a títol principal exigits per a la consideració d'explotació prioritària.   
- Que la renda unitària de treball siga inferior al 35 per cent de la renda de referència en la seua situació inicial i superar este percentatge després de la realització de les millores.  
b) Que la seua activitat exclusiva siga l'agrària, entesa com a tal el conjunt de treballs que es requerix per a l'obtenció de productes agrícoles i ramaders. Així mateix, es considerarà com a activitat agrària la venda directa per part de l'agricultor de la producció pròpia sense transformació, dins dels elements que integren l'explotació, en mercats municipals o en llocs que no siguen establiments comercials permanents.  
2. Quan l'explotació pertanga a una comunitat de béns, només podrà ser beneficiària de les ajudes a les inversions per mitjà de plans de millora en el cas que hi haja un pacte d'indivisió per un període mínim de sis anys a partir de la data de presentació de la sol·licitud i que un dels comuners, almenys, posseïsca els requisits especificats en els apartats 1.1 i 1.2. d'este article. Si la comunitat de béns no és de caràcter hereditari, els agricultors professionals que hi pertanguen hauran de complir els requisits exigits quant a dedicació de treball i procedència de rendes referits a la comunitat de béns.  
3. No podrà aprovar-se un pla de millora sol·licitat pel beneficiari d'un altre pla de millora anterior sense que en la data de la sol·licitud s'haja comunicat la finalització de les inversions i justificat la despesa del pla de millora anterior.  
Article 5. Plans de millora simultanis a la primera instal·lació  
1. Es podran presentar plans de millora simultanis a una primera instal·lació quan se sol·licite en el període comprés entre la sol·licitud i la data en què l'interessat comunica la finalització de les inversions, les dos dates corresponents a l'expedient de primera instal·lació. En este cas, el beneficiari queda obligat a complir els mateixos requisits exigits als beneficiaris de plans de millora. No obstant això, la concessió i el pagament d'ajudes a plans de millora simultanis a una primera instal·lació estan condicionats al fet que esta es duga a terme en una explotació amb una dimensió anterior al pla de millora sol·licitat que siga superior a 2 unitats de treball agrari.  
2. Els requisits corresponents a la procedència de les rendes s'acreditaran una vegada transcorregut el primer termini de declaració fiscal posterior a la data de certificació.  
3. En el cas de plans de millora presentats per agricultors jóvens dins dels cinc anys següents a la seua primera instal·lació o simultània, se'ls podrà concedir un termini fins de 36 mesos des de la data de concessió de l'ajuda de primera instal·lació, sempre que no se supere el termini de 24 mesos des de la data d'instal·lació, per al compliment dels requisits de capacitació i formació a què es fa referència en l'article 4.1.2b. Igualment, disposarà d'un termini màxim de 36 mesos des de la data de la seua instal·lació per al compliment de les normes comunitàries existents indicades en l'article 4.1.1e d'esta orde.  
4. Quan la totalitat dels components d'una entitat jurídica de nova creació s'hagen instal·lat per primera vegada en l'agricultura per mitjà de la seua integració com a socis, tindrà la consideració de simultània a la instal·lació dels jóvens la sol·licitud que la dita entitat puga efectuar per a un pla de millora en els períodes establits anteriorment, sempre que per mitjà de la instal·lació dels jóvens en la societat aconseguisca la condició de prioritària.  
5. No s'auxiliaran les inversions sol·licitades en els plans de millora simultanis a una primera instal·lació quan aquelles siguen de la mateixa naturalesa o formen part de la mateixa unitat d'inversió sol·licitada en la primera instal·lació.  
Article 6. Tipus i import de les ajudes  
1. Podran consistir en subvencions directes de capital, de bonificació d'interessos i subvenció d'una part del nombre d'anualitats d'amortització del principal, o una combinació de les anteriors.  
2. El volum d'inversió objecte d'ajuda serà fins de 90.000 euros per unitat de treball agrari (UTA), amb un límit màxim de 180.000 euros per explotació, quan el titular siga una persona física o una comunitat de béns. En el cas de titulars persones jurídiques, el límit màxim per explotació podrà multiplicar-se pel nombre de socis de l'entitat que acrediten per l'activitat que exercixen en esta la seua condició d'agricultors professionals, fins a un màxim de quatre, sense perjudici del límit per UTA.   
Així mateix, i amb el límit que per unitat de treball agrari s'ha establit, les persones físiques titulars d'explotacions intensives d'horticultura, floricultura o ornamentals podran obtindre les ajudes corresponents a una inversió màxima complementària de 420.000 euros, sempre que esta vaja destinada a algun dels aspectes següents:  
a) Que en el pla de millora es prevegen inversions en tecnologia altament especialitzada.  
b) Que en el pla de millora es prevegen inversions a fi d'obtindre un valor afegit a la producció de la pròpia explotació en processos de postcollita.  
Esta inversió complementària haurà de ser autoritzada expressament i amb caràcter previ a la concessió de l'ajuda, en atenció a la utilització de tecnologia avançada i del valor afegit que es puga obtindre de la producció.  
3. El nombre dels plans de millora per explotació i beneficiari que es podrà aprovar durant un període dels sis últims anys, comptador des de la data a què corresponga l'aprovació de l'últim pla sol·licitat, es limitarà a tres, sense que el volum total d'inversió durant este període supere els límits establits per explotació. A este efecte s'atribuirà a una sola explotació beneficiària el conjunt de plans d'inversions agràries realitzades per qualsevol titular d'esta, inclosos els que van obtindre ajudes acollides al Reial Decret 613/2001, de 8 de juny, per a la millora i modernització de les estructures de producció de les explotacions agràries.  
4. La intensitat màxima d'ajuda a les inversions auxiliables serà fins a:  
- El 60 per 100 de l'import de les inversions subvencionables efectuades per jóvens agricultors en les zones esmentades en l'article 36 del Reglament (CE) núm. 1698/2005, lletra a), incisos i) zones de muntanya; ii) zones amb dificultats diferents de les de muntanya, i iii) zones de la xarxa NATURA 2000, i de les relacionades amb la Directiva 2000/60/CE, del Parlament Europeu i del Consell, de 23 d'octubre de 2000, per la qual s'establix un marc comunitari d'actuació en l'àmbit de la política d'aigües.  
Es considerarà una explotació ubicada en algunes d'estes zones quan més del 50 per 100 de la seua superfície hi estiga inclosa.  
- El 50 per 100 en les zones esmentades en el guió anterior, així com de les inversions subvencionables efectuades per jóvens agricultors en altres zones.  
- El 40 per 100 en les altres zones en inversions subvencionables efectuades per altres agricultors.  
5. La subvenció de capital serà fins del 25 per cent de la inversió auxiliable prevista.  
6. La bonificació d'interessos s'aplicarà amb els criteris i càlculs següents:  
- L'ajuda en forma de bonificació d'interessos s'aplicarà als corresponents als préstecs concedits per a finançar estes inversions, la quantia de les quals no podrà ser superior al 90 per 100 de la inversió aprovada en el moment de la concessió d'estes ajudes i la duració màxima dels préstecs no superarà els 15 anys, el termini dels quals serà funció del tipus d'inversió, com s'indica en l'annex 7.  
- Esta bonificació s'aplicarà sobre el tipus d'interés vigent en els convenis de col·laboració subscrits amb les entitats financeres, sense que puga sobrepassar 8,5 punts i sense que el tipus d'interés nominal resultant a satisfer pel titular del préstec resulte inferior a l'1,5 per 100.  
- No obstant això, en els casos de plans de millora corresponents a agricultors i jóvens presentats simultàniament a la seua primera instal·lació o durant els cinc anys següents a esta, abans de fer els quaranta anys d'edat, i els presentats per les entitats associatives quan la totalitat dels seus socis siguen jóvens que complisquen estos requisits, la bonificació d'interessos podrà aplicar-se sobre l'interés preferent en la seua totalitat.  
- El límit mínim del tipus d'interés nominal resultant a satisfer pel titular del préstec, expressat anteriorment, podrà variar-se sense incrementar els punts màxims de bonificació ni l'ajuda total que en cada cas corresponguen.  
L'ajuda que adopte la modalitat de bonificació de punts d'interés s'entendrà concedida durant tota la vida del préstec, si és el cas, fins que dure la subvenció a aplicar, i es podrà fer efectiva, una vegada formalitzada la concessió del préstec, a l'entitat financera en un únic pagament. L'import es calcularà aplicant a les quantitats periòdiques que es deriven de la bonificació d'interessos la taxa d'actualització convinguda amb les entitats financeres. S'aplicarà, per a això, la fórmula:  
Bonificació = S(Cn/(i x 100)) (1/(100 x n))  
en què:  
- Cn és el capital del préstec;  
- i és l'interés a bonificar;  
- n és el nombre d'anys.  
Únicament es beneficiaran de la bonificació d'interessos els préstecs que s'obtinguen a l'empara dels convenis de col·laboració subscrits amb les entitats financeres per al finançament de la modernització d'explotacions agràries.  
7. La subvenció destinada a minorar una o diverses anualitats d'amortització del préstec bonificat es pagarà una vegada que es certifique la realització de la inversió auxiliable i només procedirà quan la subvenció de capital i la bonificació del tipus d'interés hagen sigut aplicades, per este orde, en la quantia màxima possible prevista anteriorment.  
8. El volum mínim d'inversió auxiliable en un pla de millora serà de 6.000 euros.  
Article 7. Despeses i inversions auxiliables  
1. Se subvencionaran les inversions agrícoles i ramaderes que estiguen contingudes en el pla de millora de l'explotació i destinades a aconseguir:  
- La millora de la viabilitat de l'explotació per mitjà de la disminució dels costos de producció, la reorientació i l'augment de la qualitat dels productes, la seua adaptació a les demandes del mercat i la millora tecnològica o innovadora.  
- Augment de la productivitat i sosteniment de les explotacions.  
- Conservació i millora de l'entorn natural.  
- Millora de la higiene i de les normes de benestar animal.  
- Compliment de la seguretat laboral i millora de les condicions de treball dels agricultors, ramaders i dels empleats en l'explotació.  
2. Per a la consecució d'estos fins seran objecte d'ajuda les inversions següents:  
- La construcció i l'adquisició de béns immobles, excepte la compra de terrenys.  
- Les instal·lacions, maquinària i equips, inclosos els informàtics.  
- Les inversions orientades a la reconversió de la producció, compatibles amb la normativa comunitària sobre OCM.  
- Les inversions l'objecte de les quals siga:  
· La millora higienicosanitària i mediambiental de les explotacions, sense perjudici de l'obligació que estes tenen de complir, amb caràcter previ a la concessió de les inversions sol·licitades, els requisits mínims de condicionalitat mediambiental.  
· L'increment de l'eficiència en l'ús de l'aigua de reg o de la seua qualitat.  
· L'increment de l'eficiència energètica o de l'ús d'energies renovables.  
· La producció i/o aprofitament de les bioenergies quan estes siguen utilitzades en la mateixa explotació.  
- Les inversions per a la classificació, el condicionament, la fabricació, la transformació i la comercialització dels productes agraris de la mateixa explotació. Estes inversions seran subvencionables exclusivament per als productes de l'annex I del Tractat sempre que l'activitat principal de l'explotació continue sent l'agricultura i que esta activitat es referisca essencialment als productes de l'explotació.  
- Els costos generals vinculats a les despeses previstes en els apartats anteriors, com ara honoraris d'arquitectes tècnics per a la confecció de projectes o estudis de viabilitat exigibles, fins a un12% de la inversió auxiliada.  
3. Quan el beneficiari del pla de millora siga un jove agricultor, així mateix beneficiari de les ajudes que s'establixen per a la primera instal·lació en l'agricultura o ramaderia, es podran auxiliar les inversions necessàries per a ajustar-se a les normes comunitàries existents, sempre que figuren en el seu pla empresarial, amb el mateix període de gràcia fins de 36 mesos des de la data de la seua instal·lació.   
4. A més, a fi de vincular les ajudes al manteniment i millora del medi ambient, la concessió de les ajudes quedarà supeditada a les condicions següents:  
- No s'auxiliaran les inversions per a incrementar la superfície regable de la Comunitat Valenciana que no disposen amb anterioritat a l'1 de gener de 2007 de concessió administrativa per al reg o aprofitament d'aigües, segons s'establix en l'article 54.2 del text refós de la Llei d'Aigües de 2 d'agost de 1985. En tot cas, les inversions auxiliades en instal·lacions de reg hauran de contribuir a un estalvi, almenys, del 20 per 100 d'aigua respecte del mòdul de concessió o, si no n'hi ha, respecte de la situació inicial verificable.  
- Perquè puguen ser auxiliables inversions en explotacions agrícoles situades en municipis relacionats en l'annex al Decret 13/2000, de 25 de gener, del Govern Valencià, pel qual es designen en l'àmbit de la Comunitat Valenciana determinats municipis com a zones vulnerables a la contaminació de les aigües per nitrats procedents de fonts agràries, hauran d'especificar-se en el seu pla de millora el pla d'adobament dels seus cultius, de tal manera que este s'ajuste a les estipulacions de la dita norma i es comprometa el beneficiari a proporcionar a l'administració la documentació que trobe oportuna per a la seua comprovació.  
- No s'auxiliaran inversions en explotacions ramaderes sense que s'especifique en el pla de millora la gestió de fems i purins produïts, es comprometa a mantindre'l i es garantisquen prou les condicions necessàries per a evitar la contaminació per lixiviats.  
Article 8. Inversions no auxiliables  
D'acord amb el que s'establix en l'article 71 del Reglament (CE) núm. 1698/2005 i en l'article número 55 del Reglament (CE) 1974/2006, de la Comissió, no podran beneficiar-se de les ajudes les despeses següents:  
- Les corresponents a inversions per a compra de drets de producció agrícola, d'animals, plantes anuals i la seua plantació.   
- A la Comunitat Valenciana no se subvencionarà la compra de terres per mitjà de plans de millora.  
- S'exclouen igualment de les ajudes les inversions dirigides al compliment de les noves normes comunitàries de les quals es fa referència en el segon paràgraf del punt 1 de l'article 26 del Reglament (CE) 1698/2005.  
CAPÍTOL III  
Primera instal·lació d'agricultors jóvens  
Article 9. Beneficiaris i requisits  
1. Es podrà concedir ajudes als agricultors jóvens per a la seua primera instal·lació segons es definix en l'article 2, i als jóvens que la seua explotació preexistent siga d'una grandària equivalent inferior a una unitat de treball agrari i sol·liciten ajudes per a la seua instal·lació. En els dos casos, hauran de complir els requisits següents:   
a) Persona major de 18 anys i menor de 40 anys d'edat en el moment de la sol·licitud de l'ajuda.  
b) Posseir en el moment de la seua instal·lació la competència i les qualificacions professionals suficients, acreditades segons s'indica en l'apartat 3 de l'article 17 d'esta orde, o comprometre's a adquirir-la en el termini de 36 mesos des del moment de concessió de l'ajuda, sense que este termini puga superar els dos anys des de la data de la seua instal·lació, sempre que així ho reflectisca el pla empresarial per l'adaptació necessària per a la creació o reestructuració de l'empresa.  
c) Presentar un pla empresarial en què es preveja el desenvolupament de les activitats agrícoles, ramaderes i, si és el cas, de les complementàries. El pla empresarial haurà d'acreditar que el jove obtindrà de la seua explotació una renda procedent de les activitats agràries i complementàries igual o superior a l'IPREM anual (indicador públic de renda d'efecte múltiple, establit per mitjà del Reial Decret Llei 3/2004).  
d) Comprometre's a exercir l'activitat agrària i mantindre les inversions objecte de l'ajuda durant cinc anys, comptadors des de la data de concessió d'esta.  
e) Instal·lar-se en una explotació la dimensió equivalent de la qual permeta l'ocupació com a mínim d'una UTA. S'haurà d'arribar a esta ocupació en un termini màxim de 2 anys.  
f) Comprometre's a complir en el moment de la certificació les normes mínimes en matèria de medi ambient, higiene i benestar dels animals establides en els articles 4 i 5 i en els annexos III i IV del Reglament (CE) 1782/2003, regulats per mitjà del Reial Decret 2352/2004, de 23 de desembre, sobre l'aplicació de la condicionalitat, i del Decret 91/2006, de 23 de juny, de la Generalitat Valenciana, pel qual s'establixen normes sobre les bones condicions agràries i mediambientals que es relacionen en l'annex 3.  
g) Complir el que s'establix en el Decret 32/2006, de 10 de març, del Consell de la Generalitat, sobre el reglament per a l'execució de la Llei 2/1989, de 3 de març, de la Generalitat, d'impacte ambiental per a la determinació de l'exigència de la declaració o estimació d'impacte mediambiental, segons els casos que la norma determina.  
h) Quan hi haja inversions del pla empresarial destinades a ajustar-se a normes comunitàries existents, comprometre's a complir-les en un termini de gràcia que no podrà superar els 36 mesos des de la data de la seua instal·lació, al final del període dels quals s'hauran acomplit les normes pertinents.  
i) Justificar trobar-se al corrent de les obligacions fiscals i amb la Seguretat Social quan la inversió auxiliable siga superior a 30.050,61 euros.   
j) No estar sotmés a cap dels supòsits previstos en l'article 13.2 de la Llei 38/2003, de 17 de novembre, General de Subvencions.  
k) No tindre concedit o rebut cap tipus de subvenció per a l'execució de les inversions sol·licitades.  
l) Complir la normativa d'integració laboral de persones amb discapacitat d'acord amb el Decret 279/2004, de 17 de desembre.  
m) Portar durant cinc anys des de la seua instal·lació les anotacions d'ingressos i despeses de l'explotació que s'indiquen en l'annex 6 amb el compromís de presentar-les a l'administració quan els siguen requerides.   
2. En el supòsit de la instal·lació del jove en una entitat, esta haurà de tindre en la situació prevista, com a mínim, la dimensió equivalent i necessària perquè aplicant el percentatge de participació del jove, en el cas que s'instal·le per mitjà de titularitat compartida, li corresponga la dimensió equivalent a una UTA.  
3. Els jóvens que s'instal·len per primera vegada en una explotació agrària prioritària hauran d'obtindre una renda procedent de les activitats agrària i complementàries realitzades en la seua explotació igual o superior a l'indicador públic de renda d'efecte múltiple (IPREM) i la renda unitària de treball (RUT) igual o superior al 35 per cent de la renda de referència i inferior al 120 per cent.   
4. No és auxiliable la primera instal·lació sol·licitada per un jove que haja percebut qualsevol tipus d'ajudes estructurals acollides en el seu moment al Reial Decret 1887/1991, de 30 de desembre, al Reial Decret 204/1996, de 9 de febrer, i al Reial Decret 613/2001, de 8 de juny, o que haja sigut o siga titular o soci d'una explotació prioritària.  
Article 10. Tipus i import de les ajudes  
1. Les ajudes a la primera instal·lació d'un jove com a agricultor professional en una explotació agrària prioritària consistiran en:  
a) Una prima per explotació l'import bàsic de la qual és fins de 30.000 euros, que podrà substituir-se, totalment o parcialment, per una bonificació d'interessos equivalent.  
b) Una bonificació d'interessos, l'import de la qual, actualitzat, no supere l'import bàsic de 30.000 euros.  
c) Una combinació de les dos formes i, en este cas, l'import màxim no podrà ser superior a 55.000 euros.  
En cap cas l'import de la bonificació d'interessos més el de la prima de primera instal·lació a percebre pel beneficiari en forma de subvenció directa podrà ser superior a les despeses i inversions d'instal·lació.  
2. En el supòsit de la bonificació d'interessos, la duració màxima dels préstecs no superarà els 15 anys, i el termini d'estos serà funció del tipus d'inversió, com s'indica en l'annex 7, i es podrà bonificar la totalitat dels punts d'interés del préstec sempre que estos no superen els 8,5 punts percentuals. El capital màxim a finançar serà fins del 90% de les despeses auxiliables de la instal·lació, sense que supere els 180.000 euros per jove que s'instal·la.  
L'ajuda que adopte la modalitat de bonificació de punts d'interés s'entendrà concedida durant tota la vida del préstec, si és el cas, fins que dure la subvenció a aplicar, i es podrà fer efectiva, una vegada formalitzada la concessió del préstec, a l'entitat financera en un únic pagament. L'import es calcularà aplicant a les quantitats periòdiques que es deriven de la bonificació d'interessos la taxa d'actualització convinguda amb les entitats financeres. S'aplicarà, per a això, la fórmula:  
Bonificació = S(Cn/(i x 100)) (1/(100 x n))  
en què:  
- Cn és el capital del préstec;  
- i és l'interés a bonificar;  
- n és el nombre d'anys.  
Únicament es beneficiaran de la bonificació d'interessos els préstecs que s'obtinguen a l'empara dels convenis de col·laboració subscrits amb les entitats financeres per al finançament de la primera instal·lació de jóvens agricultors.  
3. Les quanties de a) i b) podran incrementar-se en trams de 2.000 euros per cada un dels supòsits següents:  
- Que es genere, almenys, una UTA addicional d'ocupació a la de cada jove que s'instal·la.  
- Que l'explotació es trobe ubicada en zona desfavorida en una de les indicades en l'article 36, lletra a), incisos i), ii) o iii) del reglament (CE) núm. 1698/2005.  
- Que el jove s'incorpore com a soci d'una explotació associativa.   
També es podran incrementar en 2.000 euros els imports bàsics d'ajudes expressats en els punts 1ª) i b) del present article per cada una de les inversions següents quan constituïsquen com a mínim el 25% de la inversió total:  
- Que les operacions incloguen la instal·lació de sistemes d'estalvi d'energia o d'energies renovables.  
- Que les operacions incloguen sistemes de reducció de consum d'aigua o de la seua reutilització.  
- Que les operacions incloguen sistemes de minimització de la producció de residus i emissions.   
4. L'import màxim de la prima i el del valor capitalitzat dels interessos bonificats, si és el cas, no podran superar els 40.000 euros cada un. Quan es combinen els dos tipus d'ajuda, l'import màxim no podrà sobrepassar la quantitat mencionada de 55.000 euros.  
5. En una mateixa explotació no es podrà percebre més d'una ajuda íntegra en forma de prima d'instal·lació ni més d'una ajuda íntegra en forma de bonificació d'interessos o en combinació dels dos. En el cas d'haver-hi diversos jóvens que s'instal·len per primera vegada en la mateixa explotació, l'ajuda única es distribuirà en funció del grau de participació de cada jove en el conjunt de les despeses i inversions derivades d'estes instal·lacions.  
Article 11. Despeses i inversions auxiliables  
1. Seran les que, una vegada vist el pla empresarial, es consideren necessàries per a la instal'lació del jove:  
- Pagament de la primera anualitat d'un contracte d'arrendament de terres.  
- Despeses notarials i registrals derivades de la primera instal·lació.  
- Despeses de permisos, llicències i autoritzacions administratives originades per la instal·lació del beneficiari.  
- Aportació econòmica del jove a l'entitat associativa per a la seua integració com a soci en esta.  
- Adquisició de drets de producció i drets a prima de caràcter individual i transferible d'acord amb la normativa vigent de caràcter sectorial que resulte de l'aplicació.  
- Cost d'avals ocasionats i pagats en el moment de formalització dels préstecs de primera instal·lació.  
- Cost de la reordenació d'instal·lacions productives.  
- Despeses per a la reconversió de la producció i la diversificació d'activitats agràries.  
- Pagament dels drets hereditaris, si és el cas, a cohereus de l'explotació familiar en què s'instal·la.  
- Cost financer d'un préstec de campanya del primer exercici.  
- Adequació del capital territorial fins al 100 per cent de la inversió subvencionable, en la mesura necessària per a dur a terme la instal·lació.  
- Adequació del capital d'explotació: instal·lacions, plantacions, bestiar reproductor, maquinària i equip, inclosos els informàtics.  
- Cost de projecte amb un límit del 12% de la inversió.  
2. Podran auxiliar-se les inversions destinades a complir les normes existents en matèria de medi ambient, higiene i benestar dels animals, de conformitat amb la normativa comunitària, nacional i de la Comunitat Valenciana, i el termini màxim de realització de les inversions serà de tres anys des de la instal·lació del jove.  
La concessió de les ajudes quedarà supeditada a les mateixes condicions que s'exigixen en l'article 7.4.  
3. Únicament serà auxiliable l'adquisició d'animals reproductors vius de les espècies porcina, aviram i de vedells d'abastiment quan no supose això un increment del nombre de places.  
4. Quan entre les despeses o inversions d'un jove que s'instal·le com a soci d'una entitat associativa amb personalitat jurídica titular d'una explotació agrària prioritària figure el concepte d'aportació econòmica del jove a esta entitat, haurà d'especificar a quines partides del passiu de la societat va destinada esta aportació i les inversions que, si és el cas, haja de realitzar la societat amb eixa aportació del jove.  
Si les inversions a què es referix el paràgraf anterior les paga i les fa la societat al seu nom, la justificació de la seua despesa podrà realitzar-se per mitjà de l'acreditació corresponent de l'aportació dinerària del jove a la societat i l'acreditació de la despesa realment realitzada per la societat en estes inversions.  
5. Quan la primera instal·lació incloga entre les seues inversions l'adquisició de capital territorial i d'explotació, no seran inversions auxiliables:  
- La compravenda entre membres d'una societat conjugal, siga com siga el règim econòmic del matrimoni.  
- La compravenda de terres entre un jove i una societat de la qual siga soci o en què pretenga integrar-se com a tal.  
6. A la Comunitat Valenciana no seran auxiliables les inversions per a l'adquisició o el condicionament d'habitatges per jóvens que s'instal·len.  
CAPÍTOL IV  
Disposicions comunes, càlculs i índexs  
Article 12. Limitacions sectorials i inversions exceptuades  
1. Les ajudes a les inversions en explotacions agràries i de primera instal·lació d'agricultors jóvens es podran denegar quan estes tinguen per efecte incrementar la producció en l'explotació de productes que no tinguen eixides normals al mercat.  
En tot cas, la concessió de les ajudes quedarà condicionada a les disposicions referents a l'ordenació i a la planificació general de l'activitat agrària, en especial, a les referides a limitacions sectorials de la producció.  
Este règim d'ajudes no serà aplicable a aquelles inversions dirigides a millorar la producció agrària que siguen auxiliades acollint-se als fons establits en les OCM:  
- Fruites i hortalisses: les inversions que afecten a explotacions de membres d'una OPFH promogudes i finançades amb fons d'esta, per a les quals existisca una contribució econòmica especifica dels membres que es beneficien de l'acció, es podran acollir únicament a les ajudes previstes en el marc dels fons operatius de l'OPFH.  
Quan es tracte d'inversions de caràcter individual d'agricultors membres d'una OPFH que han sigut concebudes, decidides, finançades i efectuades per l'agricultor mateix, s'acolliran exclusivament a esta mesura. En este cas, es tracta d'inversions que se sol·liciten, pressuposten i justifiquen directament amb un membre de l'OPFH de l'actuació de modernització d'explotacions, i al mateix temps no prevista en cap programa operatiu de l'OPFH o sense pressupost.   
- Vi: no s'auxiliaran les accions incloses en el corresponent pla de reestructuració, ni les inversions en vinya que no estiguen emparades per drets comunitaris i que no posseïsquen la corresponent autorització.  
- Oli d'oliva: no s'auxiliaran les activitats que elaboren i siguen beneficiàries les organitzacions professionals en els seus programes triennals per a algun dels àmbits següents: seguiment i gestió administrativa del mercat d'oli, de la millora de l'impacte ambiental i de la qualitat de producció; dels sistemes de traçabilitat, certificació i protecció de la qualitat, i la difusió d'informació amb la finalitat de millorar la qualitat de l'oli d'oliva.  
- Apicultura: no s'auxiliaran les mesures de suport finançades pel Programa Nacional d'Ajudes a l'Apicultura d'Espanya 2008-2010:  
· Assistència tècnica a apicultors i a les seues agrupacions.  
· Lluita contra la varroasi.  
· Racionalització de la transhumància.  
· Suport als laboratoris d'anàlisi de les característiques fisicoquímiques de la mel.  
· Suport a la repoblació de la cabanya apícola.  
· Col·laboració amb organismes especialitzats en programes d'investigació aplicada en el sector de l'apicultura i dels productes procedents de l'apicultura.  
- Tabac: únicament s'auxiliarà la reconversió de tabac cru cap a altres cultius o activitats econòmiques quan les seues accions especifiques siguen concebudes, decidides, finançades i dutes a terme per agricultors de manera individual.  
En tot cas, quan una OCM, règims d'ajuda directa inclusivament, finançada pel FEAGA impose restriccions de producció o limitacions respecte de l'ajuda comunitària a agricultors, explotacions o instal·lacions de transformació, no se subvencionarà cap inversió que incremente la producció sobrepassant eixes restriccions o limitacions.  
Per a assegurar que no hi ha duplicitats d'ajudes es duran a terme controls administratius encreuant la base de dades dels corresponents règims.  
2. Únicament seran auxiliades les inversions ramaderes les explotacions de les quals estiguen inscrites en el Registre d'Explotacions Ramaderes de la Comunitat Valenciana i la seua espècie estiga relacionada en l'annex 4 de la present orde.  
3. En explotacions la dimensió prevista de les quals siga inferior a l'equivalent a 2 unitats de treball agrari (UTA), la inversió auxiliable en vehicles de càrrega i transport de mercaderies (furgonetes i camions), no podrà ser superior a 24.000 euros. En explotacions de major dimensió la inversió auxiliable no superarà els 15.000 euros per unitat de treball agrari sempre que es justifique degudament la seua idoneïtat per a l'explotació.  
4. Amb els mateixos requisits de l'explotació i dels límits de la inversió auxiliable del punt anterior, es podran auxiliar les inversions per a l'adquisició de maquinària i eines.  
5. No es concediran ajudes per a l'adquisició de vehicles, maquinària ni equips de segona mà.  
6. El valor dels edificis i de les construccions agràries permanents o el seu condicionament podran ser auxiliats quan estiguen ubicats en terreny propietat del beneficiari. En cas contrari, tindrà el límit d'inversió auxiliable de 36.000 euros. En tot cas, el preu unitari màxim de la inversió auxiliada serà de 250 euros per metre quadrat i per a la seua aprovació requerirà que les construccions o instal·lacions consten d'una sola planta edificada i la presentació d'un projecte que, si és el cas, haurà de coincidir amb el presentat per a l'obtenció d'autoritzacions i llicències davant dels organismes competents, juntament amb una memòria agronòmica igualment redactada pel tècnic competent i visada pel corresponent col·legi professional.  
7. Amb l'excepció d'instal·lacions ramaderes, qualsevol inversió en magatzems o construccions permanents de dimensió superior a 200 metres quadrats per unitat de treball agrari o a 300 metres quadrats de superfície total, hauran de ser prèviament autoritzades per la conselleria d'Agricultura, Pesca i Alimentació.  
8. Les inversions sol·licitades per a la transformació de secà en regadiu o qualsevol inversió que depenga de tal transformació no seran auxiliables si no s'acredita el dret o la concessió d'aigua a les parcel·les objecte de la inversió.  
9. Les ajudes a qualsevol inversió sobre un proindivís es limitaran al percentatge amb què el beneficiari participa sobre la titularitat d'este i justificades per mitjà de documents emesos al seu nom. Serà necessari, en este cas, que existisca autorització per part de la totalitat de la resta dels partícips en el proindivís per a la realització de les inversions proposades.  
10. No seran auxiliables l'adquisició i plantació de llavors i plantes anuals.  
11. No seran auxiliables les quantitats pagades en concepte d'impost del valor afegit ni els interessos deutors.  
Article 13. Càlcul de les unitats de treball agrari (UTA)  
És el treball efectuat per una persona dedicada a temps complet durant un any a l'activitat agrària, equivalent a 1.920 hores o 240 jornals. Es quantificarà sobre la base dels mòduls objectius determinats en l'annex 1.  
1. De les explotacions familiars  
1.1. Quan el titular siga persona física, per a quantificar les unitats de treball agrari totals aportades a l'explotació, es computarà la que corresponga en funció de la seua dedicació segons els mòduls que s'establixen en l'annex 1 de la present orde.  
La diferència entre les unitats de treball agrari totals i les d'aportació pròpia i familiar, es consideraran procedents de la mà d'obra assalariada.  
1.2. No obstant això, quan la dimensió de l'explotació siga superior a l'equivalent a sis vegades la dimensió d'una unitat de treball agrari, segons els mòduls de l'annex 1, estos no s'aplicaran i en eixe cas es computarà el nombre d'unitats de treball assalariat i el de la mà d'obra pròpia i familiar del titular de l'explotació. En este cas, es podrà estimar amb criteris tecnicoeconòmics fins a un màxim de 0,5 unitats de treball agrari pel primer treballador i fins a 0,25 unitats de treball agrari per cada un de la resta de membres.  
1.3. En tot cas, en absència de treballadors assalariats fixos, el treball del titular es podrà computar per una unitat de treball agrari, quan no es tinga una altra dedicació retribuïda.  
2. De les explotacions associatives  
2.1. Quan el titular siga persona jurídica, únicament es computarà el nombre d'unitats de treball agrari aportades pels socis i assalariats no socis acreditats tots ells per mitjà de la corresponent cotització a la Seguretat Social.  
2.2. Quan l'activitat de l'empresa agrària siga inferior a un any es podrà, en tot cas, estimar la mà d'obra sobre la base de l'equivalent, per la seua dimensió, que s'establix en l'annex 1 de la present orde.  
Article 14. Càlcul del marge net de l'explotació  
Tant en les explotacions de titulars persones físiques com jurídiques, el marge net de l'explotació es calcularà com a resultat de restar els gastos fixos de l'explotació, excepte els atribuïts a la retribució dels capitals propis i del treball familiar, de la suma dels marges bruts de les activitats productives de l'explotació.  
A este efecte, s'aplicaran els marges bruts de cada activitat productiva que es modulen en l'annex 1, que no podran variar més del 20 per cent, i es consideraran com a gastos fixos els que s'indiquen en l'annex 2, ambdós de la present orde.  
Els mòduls de les activitats productives que no estiguen detallades en l'annex 1 hauran de figurar en el pla de millora o empresarial del sol·licitant i ser aprovats per la conselleria d'Agricultura, Pesca i Alimentació.  
Article 15. Càlcul de la renda unitària de treball  
La renda unitària de treball, entesa com el rendiment econòmic generat en l'explotació agrària que s'atribuïx a la unitat de treball, s'obté dividint entre el nombre total d'unitats de treball agrari dedicades a l'explotació, calculades amb els criteris que s'especifiquen en l'article 13 de la present orde, la xifra que resulta de sumar el marge net de l'explotació, calculada amb els criteris que s'especifiquen en l'article 14, i l'import dels salaris pagats.  
La mà d'obra assalariada es valora en 53,5 euros per jornal.   
En tot cas, els titulars de les explotacions podran sol·licitar la determinació de la renda unitària de treball amb base en les dades de la seua comptabilitat documentalment acreditats i, si és el cas, de la documentació relativa a la Seguretat Social.  
Article 16. Renda de referència  
La renda de referència serà la fixada per a cada any pel Ministeri d'Agricultura, Pesca i Alimentació.   
CAPÍTOL V  
Acreditacions  
Article 17. Documents acreditatius  
1. La titularitat d'una explotació s'acreditarà per mitjà de la informació cadastral que a este efecte disposa l'òrgan instructor dels expedients. Quan esta no coincidisca amb la manifestada per l'interessat, s'admetrà com a prova el certificat recent de la Gerència Territorial del Cadastre o nota simple de registre recent, en cas de propietat. Tot això, a nom del titular o cònjuge quan el règim econòmic de la societat matrimonial siga de guanys.  
L'arrendament o la parceria s'acreditarà per mitjà de contracte escrit i líquidament de l'impost de transmissió patrimonial corresponent.  
També serà document acreditatiu suficient de la titularitat el certificat definitiu d'explotació prioritària expedit amb data posterior al dia 1 de gener de l'any 2000, sempre que continue d'alta en el Registre d'Explotacions Prioritàries i corresponga a l'últim certificat o modificació aprovat.  
La titularitat del bestiar s'acreditarà per mitjà del llibre d'explotació ramadera actualitzat.  
Per les disposicions del Codi Civil, la data d'un document privat no es comptarà respecte de tercers, sinó des del dia en què haja sigut incorporat o inscrit en un registre públic, des de la mort de qualsevol d'aquells que el van firmar o des del dia que s'entregue a un funcionari públic per raó del seu ofici.  
No obstant això, s'admetran els documents privats quan hagen sigut presentats per a la seua liquidació tributària amb anterioritat a la finalització del termini de sol·licitud de les ajudes, i es reconeixerà el dret a què es referix el document en el període de temps en què puga acreditar-se l'existència de rendes agràries fiscalment declarades i l'afiliació a la Seguretat Social per l'activitat agrària en l'esmentat període.  
2. Les rendes totals i de l'activitat agrària s'acreditaran amb els rendiments nets corresponents que s'hagen declarat fiscalment en l'últim exercici, calculats d'acord amb les disposicions de l'article únic de l'Orde APA/171/2006, de 26 de gener, i a l'efecte del qual no es tindran en consideració les declaracions complementàries efectuades després de la data de sol·licitud de les ajudes.  
Quan siga substancial per a la verificació de les condicions necessàries per a l'aprovació de la sol·licitud d'ajudes, l'interessat haurà d'acreditar, suficientment, la procedència i quantia dels ingressos del rendiment de treball personal de la seua declaració de l'impost de la renda de les persones físiques.  
3. Es considera que el titular d'una explotació posseïx un nivell de capacitació agrària suficient per mitjà de l'acreditació de:  
a) Títol acadèmic de branca agrària com a mínim de formació professional de primer cicle.  
b) Diplomat de Capatàs Agrícola.  
c) Diploma o certificat de curs o cursos en matèria agrària impartits per institucions públiques i privades en què s'acredite el temari impartit, les hores lectives i la data de la realització, per un mínim de 80 hores.  
d) Experiència professional en l'activitat agrària, per un mínim de dos anys, que al seu torn es demostrarà per algun dels documents següents:  
- Informe de vida laboral.  
- Certificat de la Tresoreria de la Seguretat Social d'haver cotitzat durant dos anys en qualsevol règim per activitats agràries.  
- Declaracions de l'impost sobre la renda de les persones físiques (IRPF) de dos anys diferents, en què el peticionari conste com a declarant de rendes agràries.  
En cas de no posseir els dos anys d'experiència professional serà vàlida l'acreditació de 40 hores lectives en cursos de formació professional agrària per cada any de carència.  
4. L'edat del titular s'acreditarà per mitjà de fotocòpia compulsada del document nacional d'identitat. En cas de no-coincidència s'admetrà el certificat de naixement per a acreditar l'edat.   
5. L'afiliació a la Seguretat Social s'acreditarà per mitjà de certificat, informe actualitzat de vida laboral expedit per la Tresoreria de la Seguretat Social o qualsevol altre document fefaent. Els treballadors l'activitat agrària dels quals siga per compte d'altres acreditaran la seua afiliació en el règim especial agrari de la Seguretat Social i els treballadors l'activitat agrària dels quals siga per compte propi en el règim especial dels treballadors per compte propi o autònoms, o en el sistema especial per a treballadors per compte propi agraris inclòs en l'esmentat règim.   
6. La mà d'obra pròpia i familiar s'acreditarà, si escau, per mitjà de fotocòpia compulsada de la cartilla de la Seguretat Social del titular, i es considerarà com a mà d'obra familiar del titular de l'explotació la de fins al segon grau inclusivament, per consanguinitat o afinitat i, si és el cas, per adopció que convisquen a sa casa i estiguen a càrrec seu, i que encara que estiguen ocupats en la seua explotació no tinguen l'obligació d'afiliar-se al corresponent règim de la Seguretat Social.  
7. La mà d'obra assalariada s'acreditarà per mitjà de fotocòpia compulsada dels TC-1 i TC-2, o document de cotització requerit per la Seguretat Social, dels últims dotze mesos anteriors disponibles a la data de la sol·licitud.  
També es podrà acreditar la mà d'obra assalariada procedent d'una empresa de servicis quan existisca justificació del gasto generat per esta amb especificació del temps ocupat en l'explotació, parcel·les o cultiu en què s'ha ocupat.  
Així mateix, i sobre la base de la pràctica habitual del sector citrícola a la Comunitat Valenciana, s'entendrà per justificada la mà d'obra ocupada en la recol·lecció de cítrics fins a un màxim del 40 per cent de les unitats de treball agrari calculades amb els mòduls de l'annex 1. Excepcionalment, i fins al mateix percentatge com a màxim, es podrà utilitzar el mateix criteri per a altres productes quan la recol·lecció no la pague efectivament el titular i el seu cost vaja implícit en el preu de compravenda a què liquide el comerç o cooperativa. En este segon cas, l'instructor de l'expedient podrà sol·licitar acreditació suficient per a la seua aplicació.  
CAPÍTOL VI  
Tramitació, finançament i controls  
Article 18. Sol·licituds i terminis  
1. Es presentaran les sol·licituds acompanyades de la documentació requerida a les oficines comarcals i als servicis territorials de la conselleria d'Agricultura, Pesca i Alimentació o en qualsevol dels altres llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La conselleria d'Agricultura, Pesca i Alimentació facilitarà models normalitzats de sol·licitud que es poden trobar a les seues oficines comarcals, als centres PROP de la Generalitat o en la seua web (http://www.gva.es).  
2. El termini per a la presentació de sol·licituds d'ajudes per a cada anualitat s'haurà d'efectuar entre l'1 de novembre i el 31 de desembre de l'any anterior, les dos dates incloses.   
3. En el termini màxim entre les dates d'instal·lació del jove i de la decisió de concessió de les ajudes establit en l'article 13.4 del Reglament 1974/2006, de la Comissió, la sol·licitud d'estes per part del jove es podrà efectuar com a màxim en els 12 mesos següents a la de la seua instal·lació quan siga cessionari en un expedient de cessament anticipat simultani a la seua instal·lació. En els altres supòsits, el termini màxim fixat serà fins de 6 mesos.  
4. S'establix un termini de sis mesos per a notificar la resolució de les sol·licituds de les ajudes, comptats a partir de la data de finalització del termini de sol·licitud d'estes amb tota la documentació corresponent, les quals s'entendran desestimades si transcorregut l'esmentat termini no s'ha emés la corresponent resolució.  
5. Examinades les sol·licituds i la documentació que en estes es demana s'aplicarà, si escau, l'orde de prioritats que per a la seua aprovació s'establix en els apartats 6 i 7 del present article per un òrgan col·legiat constituït pel cap de l'Àrea de Garantia Agrària, el cap del Servici d'Ajudes Estructurals i el cap de la Secció d'Ajudes a les Rendes, que elevarà la proposta de resolució corresponent al òrgan competent per a atorgar les ajudes, que és la directora general de Producció Agrària, que l'adoptarà per delegació del director de l'Agència Valenciana de Foment i Garantia Agrària, per mitjà d'Acord de 31 de juliol de 2007 (DOCV núm. 5588, de 30.08.2007), pel qual se li deleguen les competències per a la instrucció, resolució, control i autorització de pagament dels expedients d'ajudes d'instal·lació de jóvens agricultors i modernització d'explotacions agràries.  
6. En el cas que el conjunt de sol·licituds de subvenció sol·licitades represente una quantitat superior a l'import global màxim assignat a cada línia pressupostària corresponent per a cada anualitat, per allò que s'establix en l'article 28 del text refós de la Llei d'Hisenda Pública, de 26 de juny de 1991, la conselleria d'Agricultura, Pesca i Alimentació dictarà una resolució desestimatòria per este motiu, sense que això concedisca prioritat ni cap dret a les sol·licituds que puguen presentar en anys posteriors.  
7. Per a este cas i per a l'aplicació d'allò que s'ha disposat, s'establix el següent criteri de prioritat en la tramitació de sol·licituds d'inversions en explotacions agràries per mitjà de plans de millora, pel qual ateses aquelles enquadrades en el primer criteri de prioritat, serà possible atendre aquelles que estiguen compreses en el segon criteri, i així, successivament.  
1r. Plans de millora simultanis a un expedient de primera instal·lació del titular o que este siga agricultor jove que l'haja sol·licitat en els cinc anys següents a este.  
2n. Plans de millora d'explotacions associatives qualificades com a prioritàries o que hagen sol·licitat la seua qualificació amb una anterioritat com a mínim de tres mesos a la data d'inici del termini de sol·licituds.   
3r. Plans de millora d'explotacions individuals qualificades com prioritàries o que hagen sol·licitat la seua qualificació amb una anterioritat com a mínim de tres mesos a la data d'inici del termini de sol·licituds.  
4t. Pla de millora l'explotació del qual estiga ubicada en zona de muntanya, desfavorida per despoblament o handicaps específics.  
   
5é. Pla de millora l'explotació del qual estiga ubicada en municipis declarats com a vulnerables a la contaminació de les aigües per nitrats.  
6é. Pla de millora l'explotació del qual estiga en zona Natura 2000.  
7é. Plans de millora d'explotacions el titular de les quals siga dona.  
8é. Plans de millora les inversions proposades dels quals tinguen en consideració de manera significativa, en més d'un 40% de la inversió subvencionable, actuacions que representen un estalvi d'energia o aigua en l'explotació, la utilització d'energies renovables o que donen un tractament específic als residus i emissions contaminants.  
Aplicant el criteri de prioritats, si cal desestimar alguna sol·licitud dins dels apartats descrits anteriorment, es desestimaran aquelles sol·licituds amb data de registre posterior.  
8. Per a l'aplicació d'allò que s'ha disposat, s'establix el següent criteri de prioritat en la tramitació de sol·licituds de primera instal·lació de jóvens, pel qual ateses aquelles enquadrades en el primer criteri de prioritat, serà possible atendre aquelles que estiguen compreses en el segon criteri, i així, successivament.  
1r. Jóvens que sol·liciten simultàniament ajudes per a la modernització d'explotacions.  
2n. Jóvens que s'instal·len en una explotació prioritària en la qual es constituïx en cessionari d'un cessament anticipat simultani a la seua instal·lació.  
3r. La realitzada en una entitat associativa.  
4t. Quan l'explotació estiga ubicada en zona de muntanya, desfavorida per despoblament o handicaps específics.   
5é. Quan estiga ubicada en municipis declarats com a vulnerables a la contaminació de les aigües per nitrats.  
6é. Primera instal·lació l'explotació de la qual estiga en zona Natura 2000.  
7é. Que la sol·licitant siga dona.  
8é. Que les inversions proposades en el pla empresarial tinguen en consideració de manera significativa, en més d'un 40% de la inversió subvencionable, actuacions que representen un estalvi d'energia o aigua en l'explotació, la utilització d'energies renovables o que donen un tractament específic als residus i emissions contaminants.  
   
9é. La realitzada en règim de cotitularitat.  
Aplicant el criteri de prioritats, si cal desestimar alguna sol·licitud dins dels apartats descrits anteriorment, s'ordenaran per data de naixement del jove i es desestimaran aquelles sol·licituds amb menor edat del sol·licitant.   
9. Es presentarà una sol·licitud per cada línia de la qual es pretenga obtindre ajudes, a la qual s'adjuntarà la documentació i l'acreditació dels requisits exigits per a cada una d'estes.  
Si el sol·licitant no complix, per qualsevol causa, alguna de les condicions que foren valorades en el procés de selecció de la seua sol·licitud, podrà donar lloc a la denegació o revocació de les ajudes sol·licitades.  
10. Juntament amb l'imprés emplenat de la sol·licitud de subvenció per a inversions en un pla de millora es presentarà:  
a) Persona física: fotocòpia del DNI del titular i del cònjuge i cotitulars en el cas que existisquen.  
b) Agrupació de persones físiques: fotocòpia de la targeta d'identificació fiscal, compromís d'indivisió, per un període de sis anys; acta o escriptura de constitució i reglament de funcionament, acord per a sol·licitar les ajudes, nomenament del representant i el DNI de cada un dels membres.  
c) Persona jurídica: fotocòpia de la targeta d'identificació fiscal, escriptura de constitució i còpia d'estatuts, còpia dels poders que acrediten el representant per a firmar la sol·licitud i la resta de documents relacionats amb l'expedient. Certificació de components de la societat que, amb caràcter general, haurà de contindre la identificació de socis i el seu NIF.  
d) Imprés del full de compromisos, datat i firmat que serà facilitat per les oficines comarcals i els servicis territorials de la conselleria d'Agricultura, Pesca i Alimentació.  
e) Manteniment de tercers on figuren les dades bancàries del perceptor de les ajudes i on vol que la Generalitat realitze la transferència de la subvenció de capital.  
f) En el pla de millora de la seua explotació, segons s'especifica en l'article 2 i factures proforma de les inversions, tenint en compte el compliment de l'article 31.3 de la Llei 38/2003, de 17 de novembre, General de Subvencions, segons el qual quan l'import del gasto subvencionable supere la quantia de 30.000 euros en el cas de cost per execució d'obra, o de 12.000 euros en el cas de subministrament de béns d'equip o assistència tècnica, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat prou nombre d'entitats que el subministren o el presten, o llevat que el gasto s'haja realitzat amb anterioritat a la sol·licitud de la subvenció.  
L'elecció entre les ofertes presentades s'haurà d'aportar en la justificació de les inversions amb una memòria que justifique l'elecció realitzada, si no és esta la de l'oferta econòmica més avantatjosa.  
g) Plànol cadastral i croquis de les parcel·les on es pretén realitzar les inversions, amb indicació expressa del municipi, polígon i parcel·les afectades. Si procedix, s'indicaran les inversions a realitzar en cada parcel·la cadastral.  
h) Acreditació de la titularitat de l'explotació segons s'especifica en l'article 17.1 d'esta disposició.  
i) Documentació acreditativa de la qualificació professional del sol·licitant segons s'establix en l'article 17.3 de la present orde.   
j) Fotocòpia de l'última declaració de l'impost sobre la renda de les persones físiques (IRPF). En el cas de persones jurídiques presentaran fotocòpia de la declaració i document d'ingrés de l'impost de societats de l'últim any, el resum anual de retencions i ingressos a compte, i fotocòpia de les declaracions de l'IRPF dels socis que siguen agricultors professionals.  
k) Informe de vida laboral de les persones que cotitzen en l'explotació i fotocòpia del TC-1 i TC-2 existents dels últims dotze mesos.  
l) Fotocòpia de la sol·licitud de llicència municipal d'obres, en els casos que esta siga necessària, juntament amb una memòria agronòmica valorada, i si escau, a més, el projecte tècnic visat. La memòria valorada i el projecte hauran de tindre una estructura de pressupost i descripció gràfica que permeta identificar, verificar i comprovar les unitats d'obra en el moment de la certificació.  
11. Juntament amb la sol·licitud de primera instal·lació emplenada i, si és el cas, la sol·licitud d'acreditació d'explotació agrària prioritària s'adjuntarà:  
a) Fotocòpia del DNI/NIF del sol·licitant, cònjuge i/o representant i cotitulars en el cas que existisquen.  
b) Imprés del full de compromisos, datat i firmat, que serà facilitat per les oficines comarcals i els servicis territorials de la conselleria d'Agricultura, Pesca i Alimentació.  
c) El pla empresarial firmat, que inclourà un pressupost dels gastos d'instal·lació i que s'acompanyarà de l'opció de compra, els precontractes o contractes i factures proforma de les inversions o adquisicions, i es tindrà en compte allò que s'ha disposat en l'apartat f, del punt 10, del present article.  
d) Informe de vida laboral del sol·licitant, si escau, dels socis o cotitulars d'este.  
e) Última declaració de l'IRPF, o bé document de l'Agència Estatal d'Administració Tributària del fet que el sol·licitant no ha presentat mai declaració de l'impost sobre la renda de les persones físiques.  
f) En el supòsit d'accés a la titularitat o cotitularitat d'una explotació agrària: fotocòpia de l'escriptura pública acreditativa de la titularitat, nota simple del Registre de la Propietat, contracte privat liquidat o contracte o precontracte d'aconseguir la titularitat en termini.  
g) La incorporació per mitjà de la integració en una explotació associativa amb personalitat jurídica comportarà la presentació del compromís d'integració, o certificació que indique l'aportació i condicions del nou soci o partícip, juntament amb els estatuts de la societat.  
h) En el supòsit de realització d'inversions que així ho requerisquen es presentarà la documentació que s'indica en el punt 10.l del present article.  
i) Documentació acreditativa de la qualificació professional del sol·licitant, o compromís d'adquirir-la, segons s'establix en l'article 17.3 d'esta orde.  
j) Manteniment de tercers on figuren les dades bancàries del perceptor de les ajudes i on vol que la Generalitat realitze la transferència de la subvenció de capital.  
12. La realització de les inversions subvencionades, atenent les seues característiques, es podran executar en l'exercici pressupostari per al qual es convoquen les ajudes o en algun dels dos exercicis següents. Les inversions hauran d'estar finalitzades i justificades abans del dia 31 de juliol de l'exercici pressupostari o anualitat corresponent per a la qual es va programar la finalització de les inversions.  
El beneficiari podrà sol·licitar, degudament motivat, un canvi d'anualitat que haurà de ser estimat expressament per la conselleria d'Agricultura, Pesca i Alimentació, i la seua autorització estarà supeditada a la disposició de crèdit suficient. Este canvi no podrà comportar la finalització i justificació de les inversions després del 31 de juliol del segon exercici pressupostari posterior al de concessió de l'ajuda.  
13. La documentació que es presente haurà d'acreditar que es complixen els requisits exigibles en el termini de presentació de sol·licituds, i serà motiu de desestimació quan així no ocórrega.  
14. Caldrà comunicar a l'òrgan concedent en la sol·licitud d'ajuda, com també en qualsevol altre moment de la vigència de l'expedient, l'obtenció d'altres ajudes sol·licitades o concedides per a la mateixa finalitat per altres administracions o ens públics. En cas que la sol·licitud o concessió d'altres ajudes s'efectue durant la tramitació de l'expedient, caldrà fer esta comunicació tan prompte com es conega i, en tot cas, abans de la justificació de l'aplicació feta dels fons percebuts.  
15. Els expedients de les ajudes previstes en la present orde es tramitaran a través del Servici d'Ajudes Estructurals de l'Àrea de Garantia Agrària, i seran competents en la seua instrucció els direccions territorials i el personal tècnic adscrit a les oficines comarcals de la conselleria d'Agricultura, Pesca i Alimentació.  
16. Davant dels actes administratius que posen fi a la via administrativa es podrà interposar recurs potestatiu de reposició davant del director de l'Agència Valenciana de Foment i Garantia Agrària, en el termini d'un mes, a comptar des de l'endemà del dia que es realitze la notificació, de conformitat amb allò que s'establix en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció feta en la Llei 4/1999, o bé directament recurs contenciós administratiu en el termini de dos mesos, comptats des de l'endemà de la seua notificació, de conformitat amb allò que s'establix en els articles 10 i 46 de la Llei de la Jurisdicció Contenciosa Administrativa.  
Article 19. Inversió auxiliable  
1. La inversió auxiliable s'aprovarà sobre la base d'un pressupost, projecte o factures proforma en les quals figure el mesurament de les unitats auxiliades i el seu preu unitari corresponent.  
2. Les inversions en béns immobles de naturalesa rústica, s'aprovaran sobre la base de les quantitats estipulades en els corresponents compromisos de compravenda, arrendament o altres.  
Les inversions auxiliables en béns immobles no ubicats en sòl rústic necessitaran la valoració efectuada per una societat de taxació homologada pel Banc d'Espanya. En el cas que l'esmentat document no es presente abans de la concessió de l'ajuda, s'haurà de presentar, obligatòriament, abans de la certificació de les inversions, i es prendrà com a inversió auxiliable, si la peritada i l'aprovada no coincidixen, el menor d'ambdós valors. Quan hi haja alguna edificació en l'immoble i la sol·licitud d'ajudes fóra per a inversions en plans de millora, la valoració haurà de distingir el valor del sòl de la resta de l'immoble.  
3. En el pressupost del pla de millora i en el del pla empresarial haurà de figurar el cost total de les inversions, que inclourà, si és el cas, la mà d'obra pròpia i familiar que cal utilitzar en la seua execució, que no haurà de superar la quantitat de 14.976 euros per unitat de treball agrari, i inclourà en eixa quantitat la possible utilització de maquinària pròpia. L'esmentada quantitat es podrà imputar a cada una de les persones susceptibles d'això, segons allò que s'ha estipulat en l'article 13 de la present disposició, justificada per mitjà d'un desglossament detallat per persona, tipus de treball i temps dedicat, sense sobrepassar el gasto per jornal que s'indica en el punt 3, de l'article 21. En el cas de persones jurídiques es podrà justificar de la mateixa manera amb la mà d'obra dels socis assalariats en l'explotació.  
A este efecte s'entendrà com a mà d'obra pròpia i familiar l'estipulada en l'article 13 de la present orde.   
4. Quan es produïsquen modificacions del programa d'inversions aprovat, estes no seran subvencionables, excepte aquelles que, pel tècnic instructor, es reconega implícitament la seua validesa tècnica i econòmica per mitjà d'informe que incorporarà a l'expedient i a la certificació corresponent, sense que puguen comportar increment de l'ajuda ni diferent objecte per al qual va ser concebuda la inversió.  
5. Per a la determinació de la inversió auxiliable es presentarà còpia del projecte redactat pel tècnic competent i visat pel col·legi professional corresponent en aquells casos que altres instàncies el requerisquen per a l'execució de les inversions previstes, o quan segons el parer de la conselleria d'Agricultura, Pesca i Alimentació comporten especial complexitat o risc.  
Article 20. Iniciació de les inversions i gastos auxiliats  
Seran auxiliables les inversions realitzades després de la resolució de concessió de l'ajuda sol·licitada i, si és el cas, aquelles que es realitzen després de la data de formalització de la sol·licitud i sobre les quals existisca certificat del tècnic competent per a la instrucció de les ajudes en què es faça constar la no-iniciació de les inversions en l'esmentada data, sempre que es dicte resolució aprovatòria d'ajuda a les esmentades inversions. Tot això, sense perjuí dels casos previstos en el punt 3, de l'article 18, de la present orde.  
Article 21. Justificació de les inversions  
Per a les diferents ajudes regulades per la present orde, la justificació de les inversions es realitzarà amb els criteris següents:  
1. Els pagaments realitzats pel beneficiari s'hauran de justificar per mitjà de factures originals i documents de pagament. En els casos que açò no es puga fer, els pagaments es justificaran per mitjà de documents de valor probatori equivalent. Es considerarà document de pagament o de valor equivalent aquell que es puga acreditar per mitjà d'intermediació bancària o aquell que puga figurar inequívocament en comptabilitat subjecta al corresponent registre mercantil o societari. Els pagaments dels gastos en metàl·lic no s'admetran com a justificació de la inversió auxiliable.  
2. Quan la inversió auxiliada siga la de compra o arrendament de terres s'aportarà, a més, l'escriptura pública inscrita en el Registre de la Propietat, en cas de compra, i la liquidació de l'impost de transmissions patrimonials, en cas d'arrendament, i haurà de figurar en ambdós casos l'import de la transmissió.  
3. La màxima mà d'obra pròpia i familiar de l'explotació que es podrà justificar serà el menor valor entre l'indicat en l'article 13 de la present disposició i el valor corresponent al de la mà d'obra pròpia i familiar, calculada segons allò que s'establix en l'article 17.6 de la present orde, ocupada en el nombre de dies naturals transcorreguts des que el beneficiari pot iniciar les inversions fins a la data de comunicació de la finalització d'estes, i es valorarà el jornal en 41,60 euros inclosa la possible utilització de maquinària pròpia.   
4. Els justificants de pagament de les despeses finançades i dels ingressos amb les ajudes percebudes es mantendran per part del beneficiari a disposició de l'administració almenys durant els tres anys següents a l'any en què l'organisme pagador realitze el pagament final.  
Article 22. Certificacions  
1. Conclosa la inversió o l'acció objecte d'ajuda, tot beneficiari està obligat a comunicar-ho per escrit a l'òrgan instructor de l'expedient, amb anterioritat a la conclusió del termini concedit per a la seua realització.  
2. Els beneficiaris d'ajudes subjectes a qualsevol tipus d'inversions presentaran la justificació de les inversions d'acord amb allò que s'ha estipulat en l'article 21 de la present orde.  
3. Els beneficiaris d'una ajuda per a la primera instal·lació de jóvens que no hagen acreditat, en el moment de la sol·licitud, estar donats d'alta en la Seguretat Social per l'activitat agrària, hauran d'acreditar-ho en el moment de la certificació.  
4. Els beneficiaris d'una ajuda per a la primera instal·lació de jóvens que no hagen acreditat, en el moment de la sol·licitud, rendes agràries, hauran d'acreditar-les en el moment de la certificació o, en compte d'això, estar donat d'alta o haver sol·licitat l'alta censal en l'activitat agrària.  
5. Per a procedir al pagament de les ajudes, serà necessari que el funcionari competent en la instrucció de l'expedient certifique la realització de les inversions per a les quals s'ha concedit l'ajuda o del compliment dels compromisos i obligacions adquirides. L'esmentada certificació expressarà les inversions o accions realitzades i la quantia de l'ajuda que li correspon, i ha de deduir, si és el cas, la part proporcional a la inversió no realitzada, o a la inversió no justificada, sense perjuí que, per incompliment de l'objecte de l'ajuda concedida, puga emetre un informe pertinent per a la revocació d'anul·lació de les ajudes aprovades.  
6. Si la inversió total justificada de la primera instal·lació fóra inferior a la inicialment prevista, la conselleria d'Agricultura, Pesca i Alimentació reajustarà l'ajuda concedida, i preveurà les modalitats d'ajudes i de manera que, sense superar els límits establits, l'import total de l'ajuda a percebre pel beneficiari arribe al màxim que resulte d'aplicació. En este cas, l'import bonificable del principal del préstec formalitzat podrà arribar al dels gastos i inversions realitzats, i es desvincula la resta del préstec de les condicions especials derivades dels convenis de col·laboració subscrits amb les entitats financeres per a la concessió d'estos préstecs.   
7. Si executat el pla de millora, l'import de la inversió efectuada resulta inferior a l'import de la inversió aprovada en el pla, s'ajustarà l'ajuda total concedida al percentatge que corresponga de la inversió realitzada, i es reduirà l'import de les diferents modalitats d'ajuda aplicades en l'orde següent:  
- Subvenció d'anualitats d'amortització.  
- Subvenció de capital.  
- Bonificació d'interessos.  
Així mateix, s'ajustarà, si escau, a l'import que corresponga l'ajuda suplementària per a l'agricultor jove.  
Si l'import de la inversió efectuada fóra inferior a l'import del préstec formalitzat, l'import del principal bonificat d'este es reduirà fins al de l'esmentada inversió.  
Article 23. Compromisos  
Sense perjuí del compliment dels compromisos que s'establixen en esta disposició, els beneficiaris de les ajudes, tant d'instal·lació de jóvens agricultors com d'inversions en plans de millora, hauran de complir, així mateix, durant cinc anys a partir de la concessió de l'ajuda, els punts següents:  
a) Mantindre l'activitat agrària.  
b) Complir les normes mínimes en matèria de medi ambient, higiene i benestar dels animals.  
c) Mantindre les inversions que van ser objecte d'ajuda.  
d) Admetre els controls necessaris per a comprovar la correcta concessió de l'ajuda i el compliment de compromisos.  
e) Aportar la informació necessària tècnica, econòmica i laboral per a l'elaboració d'indicadors de seguiment de la mesura.  
L'activitat agrària s'haurà d'acreditar per l'obtenció de rendiments agraris i l'afiliació a la Seguretat Social per l'esmentada activitat.  
La conselleria d'Agricultura, Pesca i Alimentació ha de ser informada de qualsevol variació, i l'incompliment dels compromisos adquirits podrà, excepte cas de força major, donar lloc a l'inici de l'expedient de reintegrament d'ajudes.  
Article 24. Seguiment i control  
Seran els procediments establits en els articles 26, 27, 28 i 30 del Reglament (CE) núm. 1975/2006, de 7 de desembre, de la Comissió, pel qual s'establixen disposicions del Reglament (CE) núm. 1698/2005, del Consell.  
La Direcció General de Producció Agrària serà la responsable de realitzar els controls administratius.  
Els beneficiaris de les ajudes se sotmetran, a més, als controls sobre el terreny i a posteriori que ha de realitzar l'autoritat de gestió, com també qualsevol altra actuació de comprovoció i control financer que corresponga a la Intervenció General i a qualsevol organisme de la Comissió amb competències de control de fondos FEADER, amb l'aportació de la informació que se li requerisca en l'exercici d'estes actuacions.  
Els controls comprovaran el compliment dels objectius, requisits i compromisos adquirits i, en particular, la permanència i funcionalitat de les inversions subvencionades.  
Es realitzarà un control específic del compliment del pla empresarial dels expedients d'incorporació de jóvens abans del quint any de vigència del pla.   
Article 25. Reintegrament de subvencions  
1. Seran causes de reintegrament les previstes en l'article 37 de la Llei 38/2003, de 17 de novembre, General de Subvencions.  
2. Quan l'incompliment d'algun dels requisits siga per raó d'alguna de les següents causes, no procedirà el reintegrament de les ajudes percebudes:  
a) Mort del beneficiari.  
b) Incapacitat permanent total per a la professió habitual, incapacitat permanent absoluta per al treball o gran invalidesa.  
c) Abandonament de la condició de titular de l'explotació motivat per alguna de les següents causes, que hauran de ser estimades per la conselleria d'Agricultura, Pesca i Alimentació:  
- Expropiació total o d'una part important de l'explotació si l'esmentada expropiació no era previsible el dia que es van subscriure els compromisos.  
- Catàstrofes naturals o accidentals que afecten greument l'explotació.  
- Epizoòtia que afecte la totalitat o una part del bestiar productor.  
En estos casos s'entendrà que l'import de les ajudes que correspon percebre serà assimilable a aquell que procediria en el cas d'una cancel·lació total anticipada del préstec, referida a la data del fet causant.  
3. En els casos que el beneficiari transmeta la totalitat de l'explotació a una altra persona, esta es podrà subrogar en els compromisos d'este durant el període pendent de compliment, sempre que el nou titular posseïsca els requisits per a ser beneficiari de les ajudes. En este cas, no procedirà el reintegrament de les ajudes percebudes.  
4. L'incompliment dels compromisos adquirits en matèria de medi ambient, higiene i benestar dels animals o de l'administració de les anotacions comptables indicades en els articles 4.1.1k i 9.1m de la present disposició, implicarà el reintegrament proporcional fins del 25 per cent de la totalitat de l'ajuda percebuda.  
Article 26. Finançament  
Les quanties totals màximes de les ajudes als plans de millora i primera instal·lació de jóvens es faran públiques anualment mitjançant una resolució del director de l'Agència Valenciana de Foment i Garantia Agrària, publicada en el Diari Oficial de la Comunitat Valenciana d'acord amb els pressupostos de la Generalitat corresponents a cada exercici pressupostari.  
Segons disposa l'Orde de 26 de setembre de 1994, de la conselleria d'Economia i Hisenda, sobre tramitació anticipada d'expedients de gasto, la concessió de les subvencions estarà condicionada a l'existència, en els pressupostos de cada exercici, de crèdit adequat i suficient per a això.  
Així mateix, segons l'ementada orde, tots els actes dictats s'entendran condicionats al fet que, quan es dicte la resolució de concessió, subsistisquen les mateixes circumstàncies de fet i de dret existents en el moment que van ser produïts aquells actes.   
La Generalitat i el Ministeri d'Agricultura, Pesca i Alimentació podran establir procediments de coordinació i d'avaluació, així com els mecanismes de compensació financera entre ambdós administracions per a complir el percentatge de participació de cada una d'estes o, si és el cas, allò que procedisca en aplicació dels convenis que es puguen formalitzar entre ambdós administracions per al finançament de les ajudes de la present orde, i es realitzaran les compensacions i les transferències entre administracions que a este efecte procedisquen.  
Es podran formalitzar convenis amb entitats creditícies per al finançament de les ajudes lligades a la concessió de préstecs, o convenis d'encàrrec de gestió al Ministeri d'Agricultura, Pesca i Alimentació per a esta finalitat.  
Article 27. Informació i publicitat  
1. En la resolució de concessió s'indicarà expressament que l'ajuda està subvencionada pel FEADER, en virtut del Programa de Desenvolupament Rural de la Comunitat Valenciana 2007-2013, i s'hi farà esment de l'eix 1 del Programa de Desenvolupament Rural (PDR), "Augment de la competitivitat del sector agrícola i forestal", en què s'emmarquen les mesures que són objecte d'ajuda.  
2. L'Agència Valenciana de Foment i Garantia Agrària, com a autoritat de gestió del PDR, publicarà en versió electrònica o impresa la llista dels beneficiaris de les ajudes, les denominacions de les operacions subvencionades i els imports de les ajudes públiques assignades a estes operacions.  
3. Els beneficiaris d'ajudes a inversions en instal·lacions i edificacions superiors a 50.000 euros hauran de situar una placa explicativa a fi d'informar el públic del tipus d'inversió de què es tracta i del seu finançament pel FEADER, segons les característiques establides en l'annex VI del Reglament (CE) 1974/2006, de 15 de desembre, de la Comissió.  
Article 28. Règim supletori  
En tot allò que no està regulat expressament en esta disposició, caldrà ajustar-se a allò que es disposa en el Reial Decret 613/2001, de 8 de juny, per a la Millora i Modernització de les Estructures de Producció de les Explotacions Agràries.  
DISPOSICIÓ ADDICIONAL  
Única  
A la Comunitat Valenciana s'aplicarà allò que es disposa en els capítols IV i V de la present orde per a la certificació d'explotacions prioritàries.  
DISPOSICIÓ TRANSITÒRIA  
Única  
El termini d'admissió de sol·licituds, per a l'exercici 2008, s'establirà en la convocatòria d'ajudes corresponent a l'esmentat exercici pressupostari.  
DISPOSICIÓ DEROGATÒRIA  
Única  
Queda derogada l'Orde de 20 de desembre de 2001, de la conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny, per a la Millora i Modernització de les Estructures de Producció de les Explotacions Agràries.  
ANNEX I  
DISPOSICIONS FINALS  
Primera  
Es faculta la directora general de Producció Agrària perquè dicte les disposicions necessàries per a l'aplicació de la present orde.  
Segona  
Esta orde entrarà en vigor el dia que es publique en el Diari Oficial de la Comunitat Valenciana.  
València, 25 de març de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANEXO I  
  
  
  
ANNEX II  
RELACIÓ I QUANTIFICACIÓ DE LES DESPESES FIXES  
  
(\*) Actualització decreixent del valor d'adquisició amb un factor del 3 per 100 des de la data d'adquisició.  
(\*\*) Actualització creixent del valor d'adquisició amb un factor del 5 per 100 des de la data d'adquisició o de la vida útil.  
ANNEX III  
NORMES MÍNIMES MEDIAMBIENTALS  
Reglament (CE) 1782/2003, del Consell, de 29 de setembre  
Reial Decret 2352/2004, de 23 de setembre  
Decret 91/2006, de 23 de juny, del Consell  
I. REQUISITS LEGALS MEDIAMBIENTALS  
1. Conservació de les aus silvestres  
- Respectar els períodes de nidificació d'aus i no realitzar pràctiques agràries que puguen pertorbar les aus silvestres durant els períodes de reproducció i cria.  
- En terrenys ubicats en zona especial de protecció per a les aus (ZEPA), no danyar els elements estructurals naturals del terreny (marges, ribassos, etc.).  
2. Conservació dels hàbitats naturals i de la fauna i la flora silvestre   
- Les actuacions en explotacions agràries ubicades en llocs d'importància comunitària (LIC) o zones d'especial conservació (ZEC) que impliquen moviments de terra, necessitaran una avaluació ambiental dels seus efectes i, en general, haurà de complir les disposicions del marc de les mesures de conservació dictades per l'autoritat mediambiental.  
3. Protecció de les aigües subterrànies contra la contaminació  
- Respectar la prohibició de l'abocament a llits públics de productes fitosanitaris derivats de neteja d'envasos o de la maquinària d'utilització d'estos productes.  
- Respectar la prohibició d'abandonar en el camp els materials residuals de l'activitat agrícola i ramadera com ara sacs, bosses de plàstic, envasos, embalatges, restes de maquinària, olis i lubricants, i residus de productes fitosanitaris. Estos materials hauran de ser arreplegats i eliminats per un gestor legalment autoritzat per a la gestió d'estos residus, d'acord amb la normativa en vigor.  
- És obligatori distribuir els productes fitosanitaris de forma uniforme en tota la zona tractada ajustant la velocitat d'avanç i el cabal d'eixida pels brocs i evitant el degoteig de caldo a terra.  
4. Restriccions en l'ús de fangs de depuradora  
- Només podran ser utilitzats els que han sigut tractats, i hauran d'anar acompanyats obligatòriament de la documentació justificativa del tractament que establix la legislació corresponent.  
- En cultius hortícoles no es podran aplicar fangs tractats durant el cicle vegetatiu o en un termini inferior a deu mesos abans de la recol·lecció.  
5. Protecció de les aigües contra la contaminació produïda per nitrats  
- Tot agricultor tractarà de posar en pràctica les recomanacions per a la protecció de les aigües contra la contaminació produïda pels nitrats d'origen agrari, aprovat per mitjà de l'Orde de 29 de març de 2000, de la conselleria d'Agricultura, Pesca i Alimentació.  
- Els titulars d'explotacions agrícoles situades en municipis de la Comunitat Valenciana declarats com a zones vulnerables a la contaminació de les aigües per nitrats procedents de l'activitat agrària pel Decret 13/2000, de 25 de gener, del Consell, ampliat per mitjà del Decret 11/2004, de 30 de gener, estan obligats al compliment de les determinacions establides en el Programa d'Actuació sobre les Zones Vulnerables, aprovat per mitjà de l'Orde de 3 de juny de 2003, de la conselleria d'Agricultura, Pesca i Alimentació, per al període 2003-2007.  
II. REQUISITS LEGALS DE SALUT PÚBLICA  
1. Identificació i registre d'animals  
Els titulars d'explotacions ramaderes hauran de sol·licitar la seua inscripció en el Registre d'Explotacions Ramaderes de la Comunitat Valenciana, notificar qualsevol canvi al Registre, disposar de llibre d'explotació ramadera degudament emplenat, identificació d'acord amb les normes pertinents de l'espècie i obtenció del document per al trasllat del bestiar.  
2. Qüestions veterinàries i fitosanitàries   
- Utilitzar exclusivament i adequadament els productes fitosanitaris autoritzats per la normativa vigent, la qual cosa implica complir les condicions de la seua autorització indicades en l'etiqueta. Complir amb les determinacions que, si és el cas, s'establisquen en el corresponent programa de vigilància de la utilització correcta de productes fitosanitaris.  
- Observar les prohibicions establides sobre ús de substàncies d'efecte hormonal i tirostàtic i substàncies beta-agonistes d'ús en la cria de bestiar.  
- Complir les determinacions establides en les normes vigents en matèria de prevenció, lluita, control i eradicació de les encefalopaties espongiformes.  
3. Seguretat alimentària  
- Complir les disposicions de l'Orde APA/326/2007, de 9 de febrer, pel que fa a les dades de les explotacions, registre dels tractaments plaguicides i informació a aportar quan es comercialitze el producte.  
- Complir les determinacions que s'establisquen en el Pla de Seguretat Alimentària de la Comunitat Valenciana vigent o en el que, si és el cas, s'aprove a l'empara del que es preveu en la Llei 4/2005, de 17 de juny, de la Generalitat, de Salut Pública de la Comunitat Valenciana.  
4. Notificació de malalties  
- Obligació de tot ramader de comunicar a l'autoritat competent tots el fogars de què tinga coneixement de malalties de caràcter epizoòtic que impliquen un perill potencial de contagi per a la població animal, inclosa la domèstica o silvestre, o risc per a la salut pública o per al medi ambient. Igualment, ha de comunicar qualsevol procés patològic davant de la sospita de de ser una malaltia inclosa en les llistes de malalties de declaració obligatòria.  
III. CONDICIONS DE BENESTAR ANIMAL  
1. Explotacions ramaderes en general  
- Compliment del Reial Decret 348/200 quant a l'adequada ventilació i renovació de l'aire, temperatura i humitat en les explotacions ramaderes en general. Aïllament d'animals malalts o ferits i anotacions en el Registre dels tractaments veterinaris rebuts.  
2. Explotacions de vedells  
Superfícies mínimes dels allotjaments per a vedells (animals bovins fins a sis mesos d'edat) establides en el Reial Decret 1047/1994, modificat per mitjà del Reial Decret 229/1998.  
3. Explotacions de porcí  
Superfícies mínimes per plaça d'allotjament segons pes de l'animal que s'establixen en el Reial Decret 1135/2002.  
4. Explotacions avícoles   
Per a la producció de carn, no s'haurà de sobrepassar en les explotacions les densitats màximes d'animals per metre quadrat que, en funció del sistema de ventilació, es disposen en el Reial Decret 1084/2005. En les explotacions de més de 350 gallines ponedores d'ous, les superfícies mínimes per a les aus seran les establides en el Reial Decret 3/2002.  
IV. BONES CONDICIONS AGRÀRIES I MEDIAMBIENTALS  
1. Pràctiques per a evitar l'erosió del sòl  
a) Conreu en parcel·les amb pendent:  
- No llaurar la terra en les superfícies destinades a cultius herbacis en la direcció del pendent, quan el pendent mitjà del recinte cultivat siga superior al 10%.   
- No llaurar la terra en cultius de vinya, oliverar i fruites seques en parcel·les amb pendent mitjà major o igual al 15%, llevat que s'adopten formes de cultiu especials com ara bancals de cultiu en feixes, es practique un treball de conservació o es mantinga una cobertura de vegetació total del sòl. En cas d'existència de bancals serà obligatori evitar qualsevol tipus de llaurades que afecten l'estructura dels talusos existents.  
- Les disposicions dels paràgrafs anteriors no s'aplicaran en el cas de parcel·les de cultiu de superfície igual o inferior a una hectàrea, en les de forma complexa i quan, per raons de manteniment de l'activitat productiva tradicional, es determinen i autoritzen per la conselleria competent en matèria d'agricultura les tècniques d'agricultura de conservació que es consideren adequades. En tots els supòsits, la implantació del cultiu es farà tan ràpidament com siga possible per a evitar que el sòl es puga veure afectat per l'erosió.  
b) Cobertura mínima del sòl  
1r. En cultius llenyosos:  
- En el cas que es mantinga el sòl nu en els rodals de les oliveres per mitjà de l'aplicació d'herbicides, mantindre una coberta vegetal en els carrers transversals a la línia de màxima de pendent.  
- No arrancar cap peu de la resta de cultius llenyosos de secà situats en parcel·les de pendent igual o superior al 15% en aquelles zones en què així s'establisca, i respectar les normes destinades a la seua reconversió cultural i varietal i als canvis de cultiu o aprofitament.  
2n. En àrees amb elevat risc d'erosió:  
- En àrees amb elevat risc d'erosió caldrà respectar les restriccions, pautes de rotació de cultius i tipus de coberta vegetal que, si és el cas, establisca la conselleria competent en matèria de medi ambient, per a evitar la degradació i la pèrdua de sòls i hàbitats naturals.  
c) Manteniment de terrasses de retenció   
Mantindre les terrasses de retenció en bon estat de conservació, amb la seua capacitat de drenatge, així com els ribassos i cavallons existents, evitant els aterraments i afonaments i, molt especialment,   
ANNEX IV  
ESPÈCIES RAMADERES AUXILIABLES  
  
l'aparició de xaragalls, i procedint a la reparació o a l'adopció de les mesures necessàries, en cada cas.  
2. Pràctiques de conservació de la matèria orgànica del sòl  
- S'aconsella la incorporació al terreny de les restes de collita de cultius herbacis i dels de poda de cultius llenyosos, o la seua utilització per a l'elaboració de compost.   
3. Pràctiques per a evitar la compactació i mantindre l'estructura dels sòls  
- En sòls saturats o entollats o amb neu, respectar les restriccions de cultiu i circulació de la maquinària.  
4. Pràctiques per a garantir un manteniment mínim de les superfícies agrícoles  
a) Prevenció de la invasió de vegetació espontània  
- Netejar els cultius embolicats o invadits per vegetació espontània no desitjada, com ara esbarzerar o semblants.  
b) Manteniment d'oliverars en bon estat vegetatiu  
- Realitzar les pràctiques agronòmiques necessàries per a garantir el manteniment dels oliverars en bon estat vegetatiu.  
- No arrancar oliveres, excepte en aquelles zones que s'establisquen a l'efecte de la reconversió cultural i varietal, i per als canvis de cultiu o aprofitament, d'acord amb la normativa vigent.  
5. Pràctiques per a evitar el deteriorament dels hàbitats  
a) Manteniment de l'estructura del terreny  
- Mantindre les particularitats i característiques topogràfiques dels terrenys, com ara límits i altres elements estructurals, dels quals no es podrà efectuar alteració significativa sense l'autorització corresponent de l'autoritat competent.  
b) Aigua i reg  
- Efectuar les pràctiques de reg d'acord amb la normativa vigent en matèria de concessions d'aigua i delimitació i condicions d'ús establides pels organismes o les administracions hidràuliques competents.  
- En el cas de superfícies de regadiu que utilitzen cabals que procedisquen d'aqüífers legalment declarats com sobreexplotats, l'agricultor haurà d'acreditar el seu dret per mitjà de l'autorització expedida per l'administració hidràulica competent.  
- Els titulars de concessions administratives d'aigües i tots els qui per qualsevol títol tinguen dret al seu ús privatiu estaran obligats a instal·lar i mantindre els sistemes de mesurament d'aigua de reg establits pels organismes de conca respectius, de manera que garantisquen una informació precisa dels cabals d'aigua efectivament utilitzats.  
- No es podran aplicar productes fitosanitaris, fertilitzants, fangs de depuradora, compost, purins o fems, ni netejar la maquinària emprada per a estes aplicacions, sobre aigües corrents o estancades.  
ANEXO IV  
ESPECIES GANADERAS AUXILIABLES  
  
ANNEX V  
PLA EMPRESARIAL  
Contindrà un estudi de la situació prevista de l'explotació en què s'incorpora el jove que haurà de presentar-se signat i paginat.  
Dades personals del jove: experiència i coneixement del sector, estudis, formació en agricultura i/o ramaderia.   
Descripció de la base territorial a què accedix, el seu règim de titularitat, ubicació, activitats productives, instal·lacions, bestiar, maquinària.  
Tècniques i sistemes de producció a utilitzar en les diferents activitats; material vegetal, espècies o races, sistemes de cultiu i de producció. Llaurades, adobament, tractaments, reg, alimentació, sanitat, residus.  
Canals de comercialització previstos i pertinença a algun grup o societat de servicis i entitats de producció o comercialització (OP, ADV, ADS, cooperativa, SAT, etc.). Assegurances agràries. Viabilitat econòmica de l'explotació prevista, mà d'obra familiar, assalariada i eventual. Valor afegit brut. Marge net amb referència a l'IPREM (1) i la RUT (2) respecte de la renda de referència.  
- Mesures d'ajudes econòmiques per les quals sol·licita ajudes. Altres ajudes a què sol·licitarà acollir-se.  
Descripció, si és el cas, de les activitats complementàries que conformaran la seua renda.  
- Objectius previstos; econòmics, formatius, mediambientals, sanitaris, de seguretat alimentària, seguretat laboral, de millora de la qualitat de les produccions.  
Actuacions necessàries per a la consecució dels objectius: inversions detallades i valorades, el seu calendari, finançament, factures proforma de les inversions per a les quals sol·licita ajuda. Compromisos, si és el cas, de l'Itinerari formatiu del jove, altres actuacions.   
Ús de servicis d'assessorament.  
El pla empresarial haurà de preveure tan aproximadament com siga possible en el temps el compliment dels objectius, inversions i compromisos, referits a un període com a màxim de cinc anys.   
(1) IPREM: indicador públic de renda d'efecte múltiple establit per mitjà del Reial Decret Llei 3/2004, de 25 de juny.  
(2) RUT: renda unitària del treball.  
ANNEX VI  
COMPTE DE RESULTATS DE L'ANY 200\_\_  
  
- Primera instal·lació- ?.. ?.. . . I/O ??.. Pla de millora-  
- Les dades facilitades corresponen a la situació inicial de l'explotació abans de realitzar les inversions-  
- Les dades facilitades corresponen a la situació prevista de l'explotació després de realitzar les inversions-  
- Indicar l'any en el qual van finalitzar les inversions o millores: 200\_   
1. DADES DE L'EXPLOTACIÓ  
  
  
   
2. CONSUMS DE CAPITAL FIX. AMORTITZACIONS  
  
  
  
  
3. MÀ D'OBRA  
  
Nombre UTA (a)+(b)  
- Indicar el nombre d'unitats de treball agrari (UTA), d'aquelles que figuren en (a)+(b) les que són aportades per hòmens ????, i per dones???.  
- Indicar el nombre d'unitats de treball agrari (UTA), d'aquelles que figuren en (a)+(b) les que són aportades per jóvens menors de 40 anys d'edat, que siguen hòmens ????, o que siguen dones???.  
4. INGRESSOS -  
  
5. GASTOS -   
  
Observacions   
 Data i firma  
ANEXO VI  
CUENTA DE RESULTADOS DEL AÑO 200\_\_  
  
- Primera intalación- ?.. ?.. . . Y/O ??.. Plan de mejora..  
- Los datos facilitados corresponden a la situción inicial de la explotación antes de realizar las inversiones-  
- Los datos facilitados corresponden a la situción prevista de la explotación después de realizar las inversiones-  
- Indicar el año en el que finalizaron las inversiones o mejoras: 200\_   
1. DATOS DE LA EXPLOTACIÓN  
  
  
2. CONSUMOS DE CAPITAL FIJO. AMORTIZACIONES.  
  
  
  
  
3. MANO DE OBRA  
  
Núm. UTA (a)+(b)  
- Indicar el número de unidades de trabajo agrario (UTAS), de las que figuran en (a)+(b) que son aportadas por hombres ????, y por mujeres ???.  
- Indicar el número de unidades de trabajo agrario (UTAS), de las que figuran en (a)+(b) que son aportadas por jóvenes menores de 40 años de edad, que sean hombres ????, o que sean mujeres???.  
4. INGRESOS -  
  
5. GASTOS -  
  
Observaciones .  
Fecha y firma  
INSTRUCCIONS   
Per senzilla que siga la comptabilitat o els llibres de registres que s'emporten de l'explotació, hauran de permetre emplenar les dades sol·licitades.  
La informació del compte de resultats s'ha d'emplenar tots els anys, durant els cinc exercicis econòmics següents a la concessió de l'ajuda. Cada beneficiari haurà de tindre disponibles els resultats de cada exercici abans del 15 de juny de l'any següent, acompanyats del certificat de la vida laboral del titular o titulars, o socis quan els siga requerit per la conselleria d'Agricultura, Pesca i Alimentació, i remetre'ls a l'adreça que, oportunament, se li indicarà. Als beneficiaris d'ajudes per a la modernització d'explotacions se'ls podrà requerir la presentació dels resultats econòmics de l'explotació del mateix exercici econòmic al de concessió de l'ajuda.  
Les dades econòmiques facilitades no es podran utilitzar per a cap altra finalitat que no siga l'estadística, a l'efecte d'avaluar el compliment dels objectius de les mesures d'ajudes al desenvolupament rural i de l'elaboració dels indicadors econòmics de les explotacions que reben ajudes econòmiques cofinançades a través del Programa de Desenvolupament Rural 2007-2013 finançat pel Fons Europeu Agrari de Desenvolupament Rural (FEADER).   
Per al seu emplenament es tindran en compte les indicacions següents:  
(1) S'indicaran els cultius i/o bestiars segons estan especificats en l'annex 1 de la present disposició.  
- (2) En el "Tipus d'explotació" del bestiar, s'indicarà l'aptitud productiva dels animals: carn, llet, ous, cicle tancat, engreix, producció de garrins.   
- El "Nombre de caps" d'animals adults serà, si és el cas, els que figuren en el llibre d'explotació ramadera i per a la seua conversió a unitats de bestiar major (UBM) s'utilitzaran les equivalències de la taula 1.  
- El tractament per l'administració de les dades del "Consum de capital fix" permetrà obtindre les amortitzacions del capital d'explotació.   
- (3) En "Construccions" s'inclouran els magatzems, granges i rafals, basses de reg, instal·lacions de reg, etc.   
- (4) Els gastos anuals en les plantacions que no estiguen en producció es consideraran com d'inversió i no s'inclouran en el punt 3 dels gastos. En este supòsit, en la columna "Inversió inicial de plantacions" es posaran els gastos acumulats que hi ha fins a la data.   
- (5) El "Bestiar reproductor" o de vida s'emplenarà només quan no existisca taxa de reposició i quan, finalitzat el seu període productiu, haja de ser substituït per compra fora de l'explotació, com seria en el boví de llet selecte, conilles i bacones mare, etc.  
En una entitat jurídica haurà d'emplenar-se la dada dels jornals aportats pels membres que siguen socis. La mà d'obra del titular, en el supòsit de ser este persona física, estarà sempre inclosa en la familiar.  
INGRESSOS  
[1] i [2]. En el supòsit d'algunes produccions, que el seu cobrament efectiu o liquidació pot ser diferit fins a un any, es calcularan com a ingressos de l'exercici en qüestió, sempre que haja existit una venda amb preu i descompte per gastos coneguts. En productes que siga usual ser entregats sense preu fixat prèviament i amb cobrament diferit, s'inclouran els ingressos cobrats en l'any dels esmentats cultius, encara que foren de produccions de campanyes anteriors.  
[3]. Seran la suma de totes les ajudes o subvencions que rep l'explotació a la producció o a la superfície durant l'any, incloses les subvencions de les assegurances agràries (si es desconeix esta última dada s'agafarà el 60% de l'import pagat per l'agricultor). No s'han d'incloure les subvencions a la inversió en capital d'explotació, com serien les ajudes percebudes o a percebre per estes mesures.  
[4]. Ingressos per treballs, béns o servicis realitzats a tercers.  
En "Observacions" pot ampliar la informació o indicar aspectes referents a les dades aportades.  
Taula 1  
EQUIVALÈNCIES A UBM  
  
ANNEX VII  
Els terminis dels préstecs en funció del tipus d'inversió podran ser:  
